Sɛnea Yɛbɔ Mpae—Bɛn Onyankopɔn Wɔ Mpaebɔ Mu (Yakobo 4:8) | Bible Kyerɛkyerɛ\nKENKAN WƆ Acholi Afrikaans Albanian Amharic Arabic Armenian Armenian (West) Assamese Ateso Australian Sign Language Aymara Bambara Baoule Basque Bengali Bicol Bislama Bissau Guinean Creole Boulou Brazilian Sign Language British Sign Language Bulgarian Cakchiquel (Central) Cambodian Catalan Cebuano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuukese Chuvash Cibemba Costa Rican Sign Language Croatian Czech Dangme Danish Drehu Dutch Ecuadorian Sign Language Efik English Estonian Ewe Faroese Fijian Filipino Sign Language Finnish Finnish Sign Language French French Sign Language Ga Galician Garifuna Georgian German German Sign Language Greek Greenlandic Guarani Gujarati Gun Guna Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Hungarian Sign Language Iban Ibanag Icelandic Igbo Iloko Indonesian Isoko Italian Japanese Japanese Sign Language Jula Kabiye Kabyle Kalenjin Kannada Karen (S'gaw) Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kongo Konkani (Roman) Korean Korean Sign Language Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Laotian Latvian Lhukonzo Lingala Lithuanian Low German Luganda Lugbara Lunda Luo Luvale Macedonian Malagasy Malay Malayalam Maltese Mam Mapudungun Marathi Marshallese Mauritian Creole Maya Mazatec (Huautla) Mende Mexican Sign Language Mingrelian Miskito Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Nepali Ngabere Ngangela Niuean Norwegian Nuer Nyaneka Nyungwe Nzema Oromo Ossetian Otetela Otomi (Mezquital Valley) Palauan Pangasinan Papiamento (Aruba) Papiamento (Curaçao) Paraguayan Sign Language Persian Peruvian Sign Language Polish Polish Sign Language Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Rarotongan Romanian Rotuman Runyankore Russian Russian Sign Language Rutoro Samoan Sango Saramaccan Sepedi Serbian Serbian (Roman) Sesotho (Lesotho) Seychelles Creole Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Tajiki Tamil Tandroy Tankarana Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Turkmen (Cyrillic) Tuvaluan Tuvinian Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Uruund Uzbek Uzbek (Roman) Valencian Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wolaita Wolof Xhosa Yapese Yoruba Zande Zapotec (Isthmus) Zapotec (Lachiguiri) Zimbabwe Sign Language Zulu\nBɛn Onyankopɔn Wɔ Mpaebɔ Mu\nDɛn nti na ɛsɛ sɛ yɛbɔ Onyankopɔn mpae?\nDɛn na ɛsɛ sɛ yɛyɛ na ama Onyankopɔn atie yɛn mpaebɔ?\nƆkwan bɛn so na Onyankopɔn bua yɛn mpaebɔ?\n“Ɔsoro ne asase Yɛfo no” pɛ sɛ otie yɛn mpaebɔ\n1, 2. Dɛn nti na ɛsɛ sɛ yebu mpaebɔ sɛ ɛyɛ hokwan kɛse, na dɛn nti na ɛsɛ sɛ yehu nea Bible kyerɛkyerɛ fa ho?\nSƐ WƆDE asase toto amansan kɛse no ho a, asase yɛ ketewa koraa. Nokwarem no, wɔ Yehowa, “ɔsoro ne asase yɛfo no” ani so no, amanaman te sɛ bokiti ho nsukoko a ɛresosɔ. (Dwom 115:15; Yesaia 40:15) Nanso, Bible ka sɛ: “[Yehowa, NW] bɛn wɔn a wɔfrɛ no nyinaa, wɔn a wɔfrɛ no nokware mu nyinaa. Ɔyɛ nea n’afɛrefo pɛ ma wɔn, na otie wɔn sufrɛ.” (Dwom 145:18, 19) Wode susuw nea ɛno kyerɛ no ho hwɛ! Nneɛma nyinaa Bɔfo no bɛn yɛn, na sɛ ‘yesu frɛ no nokware mu’ a, obetie yɛn. Ɛyɛ hokwan kɛse a yɛanya sɛ yebetumi abɔ Onyankopɔn mpae!\n2 Nanso, sɛ yɛpɛ sɛ Yehowa tie yɛn mpaebɔ a, ɛsɛ sɛ yɛbɔ no mpae wɔ ɔkwan a ɛsɔ n’ani so. Sɛ yebetumi ayɛ eyi a, gye sɛ yɛte nea Bible kyerɛkyerɛ fa mpaebɔ ho no ase. Ɛho hia sɛ yehu nea Kyerɛwnsɛm no ka fa asɛm yi ho, efisɛ mpaebɔ boa yɛn ma yɛbɛn Yehowa.\nDƐN NTI NA ƐSƐ SƐ WOBƆ YEHOWA MPAE?\n3. Dɛn ne ade titiriw biako nti a ɛsɛ sɛ yɛbɔ Yehowa mpae?\n3 Ade titiriw biako nti a ɛsɛ sɛ yɛbɔ Yehowa mpae ne sɛ ɔno na ɔka sɛ yɛmmɔ no mpae. N’asɛm hyɛ yɛn nkuran sɛ: “Monnnwennwene biribiara nnhaw mo ho, na mmom momfa mpaebɔ ne nkotɔsrɛ ne aseda so mfa mo adesrɛ nto Nyankopɔn anim ade nyinaa mu; na Nyankopɔn asomdwoe a ɛboro adwene nyinaa so no bɛbɔ mo koma ne mo adwene nsusuwii ho ban denam Kristo Yesu so.” (Filipifo 4:6, 7) Akyinnye biara nni ho sɛ yɛrempɛ sɛ yebebu yɛn ani agu nhyehyɛe a ɛte saa a amansan Hene Pumpuni no fi ayamye mu ayɛ ama yɛn no so!\n4. Ɔkwan bɛn so na mpae a yɛbɔ Yehowa daa no hyɛ yɛne ne ntam abusuabɔ mu den?\n4 Ade foforo nti a ɛsɛ sɛ yɛbɔ mpae ne sɛ Yehowa a yɛbɛbɔ no mpae daa no yɛ ɔkwan biako a yɛnam so hyɛ yɛne ne ntam abusuabɔ mu den. Ɛnyɛ bere a nnamfo pa hia biribi nkutoo na wodi nkitaho. Mmom no, nnamfo pa ani gye wɔn ho wɔn ho ho, na wɔn adamfofa no mu bɛyɛ den kɛse bere a wɔbɔ wɔn nsusuwii, nneɛma a ɛhaw wɔn, ne wɔn nkate ho nkɔmmɔ no. Wɔ akwan bi so no, tebea no te saa ara wɔ yɛne Yehowa Nyankopɔn ntam abusuabɔ mu. Ɛdenam nhoma yi mmoa so no, woasua nneɛma pii afa nea Bible kyerɛkyerɛ fa Yehowa, ne nipasu, ne n’atirimpɔw ahorow ho. Woabehu no sɛ obi a ɔwɔ hɔ ankasa. Mpaebɔ ma wunya hokwan ka wo nsusuwii ne wo komam asɛm kyerɛ wo soro Agya no. Bere a woyɛ saa no, ɛma wobɛn Yehowa kɛse.—Yakobo 4:8.\nAHWEHWƐDE AHOROW BƐN NA ƐSƐ SƐ YEDU HO?\n5. Dɛn na ɛkyerɛ sɛ ɛnyɛ mpaebɔ nyinaa na Yehowa tie?\n5 So Yehowa tie mpaebɔ nyinaa? Susuw asɛm a ɔka kyerɛɛ Israelfo atuatewfo no wɔ odiyifo Yesaia bere so no ho hwɛ: “Sɛ moma mpaebɔ dɔɔso a, me de, merentie: mogya ayɛ mo nsa mama.” (Yesaia 1:15) Enti yɛn nneyɛe bi betumi ama Onyankopɔn rentie yɛn mpaebɔ. Enti sɛ Onyankopɔn betie yɛn mpaebɔ a, nneɛma atitiriw bi wɔ hɔ a ɛsɛ sɛ yɛyɛ.\n6. Dɛn na ɛho hia paa sɛ yenya na ama Onyankopɔn atie yɛn mpaebɔ, na yɛbɛyɛ dɛn atumi adu ho?\n6 Ade a ɛho hia titiriw paa ne gyidi a yebenya. (Marko 11:24) Ɔsomafo Paulo kyerɛwee sɛ: “Gyidi nni hɔ a, obi ntumi nsɔ Onyankopɔn ani, efisɛ ɛsɛ sɛ nea ɔba ne nkyɛn no gye di sɛ ɔwɔ hɔ, na ɔyɛ wɔn a wɔn ani bere hwehwɛ no no katuafo.” (Hebrifo 11:6) Ɛnyɛ nea gyidi a edi mũ a yebenya kyerɛ ara ne sɛ yebehu sɛ Onyankopɔn wɔ hɔ, otie yɛn mpaebɔ, na ɔma ho mmuae. Yɛde yɛn nneyɛe na ɛda yɛn gyidi adi. Ɛsɛ sɛ yɛfa sɛnea yɛbɔ yɛn bra da biara da so da no adi pefee sɛ yɛwɔ gyidi.—Yakobo 2:26.\n7. (a) Sɛ yɛne Yehowa rekasa wɔ mpaebɔ mu a, dɛn nti na ɛsɛ sɛ yɛda obu adi? (b) Sɛ yɛrebɔ Onyankopɔn mpae a, yɛbɛyɛ dɛn atumi afi komam ada ahobrɛase adi?\n7 Yehowa hwehwɛ nso sɛ wɔn a wɔba n’anim wɔ mpaebɔ mu no yɛ saa wɔ ahobrɛase ne nokwaredi mu. So yenni nea enti a ɛsɛ sɛ yɛbrɛ yɛn ho ase bere a yɛne Yehowa rekasa no? Sɛ nkurɔfo nya hokwan sɛ wɔne ɔhene anaa ɔmampanyin bi bɛkasa a, wɔtaa yɛ saa wɔ obu mu de kyerɛ sɛ wogye sodifo no dibea a ɛkorɔn no tom. Ɛnde sɛ yɛrekɔ Yehowa anim a, mpɛn ahe ara na ɛnsɛ sɛ yɛyɛ saa wɔ obu mu! (Dwom 138:6) Nokwarem no, ɔno ne ‘Onyankopɔn Tweaduampɔn’ anaa Ade Nyinaa So Tumfoɔ no. (Genesis 17:1) Sɛ yɛrebɔ Onyankopɔn mpae a, ɛsɛ sɛ ɔkwan a yɛfa so kasa no da no adi sɛ yefi ahobrɛase mu gye tom sɛ yɛba fam. Ahobrɛase a ɛte saa nso bɛkanyan yɛn ma yɛafi komam abɔ mpae, na ama yɛagyae mpae a yetĩ nsɛm koro mu ka bere nyinaa no bɔ.—Mateo 6:7, 8.\n8. Yɛbɛyɛ dɛn atumi ayɛ yɛn ade ma ɛne nea yɛbɔ ho mpae no ahyia?\n8 Ade foforo a ɛsɛ sɛ yɛyɛ na ama Onyankopɔn atie yɛn ne sɛ yɛbɛma yɛn abrabɔ ne yɛn mpaebɔ ahyia. Yehowa hwɛ kwan sɛ yɛbɛyɛ nea yebetumi biara de ayɛ nea yɛbɔ ho mpae no ho adwuma. Sɛ nhwɛso no, sɛ yɛbɔ mpae sɛ, “Ma yɛn nnɛ aduan wɔ da yi mu” a, ɛsɛ sɛ yɛyere yɛn ho yɛ adwuma biara a ɛfata a yɛn nsa bɛka a yebetumi ayɛ no. (Mateo 6:11; 2 Tesalonikafo 3:10) Sɛ yɛbɔ mpae hwehwɛ mmoa a ɛbɛma yɛadi yɛn honam fam mmerɛwyɛ bi so a, ɛsɛ sɛ yɛyɛ ahwɛyiye wɔ tebea horow bi a ebetumi ama yɛakɔ sɔhwɛ mu ho. (Kolosefo 3:5) Ahwehwɛde atitiriw yi akyi no, mpaebɔ ho nsɛmmisa bi wɔ hɔ a ehia sɛ yenya ho mmuae.\nMPAEBƆ HO NSƐMMISA BI HO MMUAE A YEBENYA\n9. Hena na ɛsɛ sɛ yɛbɔ no mpae, na hena na ɛsɛ sɛ yɛde fa no so?\n9 Hena na ɛsɛ sɛ yɛbɔ no mpae? Yesu kyerɛɛ n’akyidifo sɛ wɔmmɔ ‘yɛn Agya a ɔwɔ soro’ no mpae. (Mateo 6:9) Enti, ɛsɛ sɛ Yehowa Nyankopɔn nkutoo na yɛbɔ no mpae. Nanso, Yehowa hwehwɛ sɛ yegye ne Ba a ɔwoo no koro, Yesu Kristo, dibea tom. Sɛnea yesuaa ho ade wɔ Ti 5 no, wɔsomaa Yesu baa asase so sɛ ommegye yɛn mfi bɔne ne owu mu. (Yohane 3:16; Romafo 5:12) Ɔne Ɔsɔfo Panyin ne Ɔtemmufo a wɔapaw no. (Yohane 5:22; Hebrifo 6:20) Enti, Kyerɛwnsɛm no ka kyerɛ yɛn sɛ yɛmfa yɛn mpaebɔ mfa Yesu so. Ɔno ankasa kae sɛ: “Mene kwan no ne nokware no ne nkwa. Obiara mma Agya no nkyɛn gye sɛ ɔnam me so.” (Yohane 14:6) Sɛ wobetie yɛn mpaebɔ a, ɛsɛ sɛ yɛbɔ Yehowa nkutoo mpae denam ne Ba no so.\n10. Sɛ yɛrebɔ mpae a, dɛn nti na gyinabea pɔtee biara ho nhia?\n10 Sɛ yɛrebɔ mpae a, so ɛsɛ sɛ yenya gyinabea soronko bi? Dabi. Yehowa nhwehwɛ sɛ yɛde yɛn nsa begu baabi anaasɛ yenya gyinabea soronko bi. Bible kyerɛkyerɛ sɛ yebetumi abɔ mpae wɔ gyinabea ahorow pii mu ma asɔ Onyankopɔn ani. Yebetumi atra hɔ, yebetumi abɔ yɛn mu ase, yebetumi abu nkotodwe, anaasɛ yɛagyina hɔ abɔ mpae. (1 Beresosɛm 17:16; Nehemia 8:6; Daniel 6:10; Marko 11:25) Ɛnyɛ nea ɛho hia ankasa ne gyinabea soronko bi a afoforo betumi ahu, na mmom koma a ɛfata. Nokwarem no, yebetumi abɔ mpae komm wɔ baabiara a yɛwɔ wɔ yɛn da biara da adeyɛ mu anaasɛ bere a yɛakɔ ahokyere bi mu. Ɛwom sɛ ebetumi aba sɛ nnipa a yɛne wɔn wɔ hɔ no renhu koraa sɛ yɛrebɔ mpae de, nanso Yehowa te mpaebɔ a ɛte saa no.—Nehemia 2:1-6.\n11. Nneɛma a ɛho hia yɛn ankasa a ɛfata sɛ yɛbɔ ho mpae no bi ne dɛn?\n11 Dɛn na yebetumi abɔ ho mpae? Bible kyerɛkyerɛɛ mu sɛ: ‘Biribiara a yebisa sɛnea Yehowa apɛde te no, otie yɛn.’ (1 Yohane 5:14) Enti yebetumi abɔ biribiara a ɛne Onyankopɔn apɛde hyia ho mpae. So ɛyɛ ne pɛ sɛ yɛbɔ nneɛma a ɛhaw yɛn ho mpae? Yiw, ɛyɛ ne pɛ! Mpae a yɛbɔ Yehowa no te sɛ nea yɛne yɛn adamfo paa bi rekasa. Yebetumi ‘ayi yɛn yam’ ne Onyankopɔn akasa. (Dwom 62:8) Ɛyɛ papa sɛ yebebisa sɛ ɔmma yɛn honhom kronkron, efisɛ ɛbɛboa yɛn ma yɛayɛ nea ɛteɛ. (Luka 11:13) Yebetumi nso abisa akwankyerɛ a yɛde besisi gyinae a ɛfata ne ahoɔden a yɛde begyina nsɛnnennen ano. (Yakobo 1:5) Sɛ yɛyɛ bɔne a, ɛsɛ sɛ yegyina Kristo afɔrebɔ no so bisa bɔne fafiri. (Efesofo 1:3, 7) Nanso, ɛnsɛ sɛ yɛbɔ nneɛma a ɛho hia yɛn ankasa nkutoo ho mpae. Ɛsɛ sɛ yɛtrɛw yɛn mpaebɔ mu ma ɛka nnipa foforo te sɛ yɛn abusuafo ne yɛn mfɛfo asomfo.—Asomafo Nnwuma 12:5; Kolosefo 4:12.\n12. Yɛbɛyɛ dɛn atumi de nneɛma a ɛfa yɛn soro Agya no ho adi kan wɔ yɛn mpaebɔ mu?\n12 Ɛsɛ sɛ yɛde nneɛma a ɛfa Yehowa Nyankopɔn ho di kan wɔ yɛn mpaebɔ mu. Akyinnye biara nni ho sɛ yɛwɔ nea enti a ɛsɛ sɛ yefi komam yi no ayɛ na yɛda no ase wɔ nneɛma pa a wayɛ ama yɛn no ho. (1 Beresosɛm 29:10-13) Bere a Yesu de mpaebɔ nhwɛso a wɔayɛ ho kyerɛwtohɔ wɔ Mateo 6:9-13 no rema no, ɔkyerɛɛ yɛn sɛ yɛmmɔ mpae sɛ Onyankopɔn din ho ntew, kyerɛ sɛ, yemmu ne din no sɛ ɛyɛ kronkron. Afei nea edi hɔ ne sɛ, yɛnsrɛ sɛ Onyankopɔn Ahenni mmra na ɛmmɛyɛ n’apɛde wɔ asase so sɛnea ɛte wɔ soro no. Ɛyɛ bere a Yesu kaa nneɛma a ɛho hia a ɛfa Yehowa ho yi ho asɛm wiei ansa na ɔreka ankorankoro ahiade ho asɛm. Sɛ yɛn nso yɛde nneɛma a ɛho hia a ɛfa Onyankopɔn ho di kan koraa wɔ yɛn mpaebɔ mu a, yɛda no adi sɛ ɛnyɛ yɛn ankasa yiyedi nko na ɛho hia yɛn.\n13. Dɛn na Kyerɛwnsɛm no ka fa mpaebɔ a ɛsɔ ani tenten ho?\n13 Ɛsɛ sɛ yɛn mpaebɔ yɛ tenten kodu he? Bible nkyerɛ sɛnea ɛsɛ sɛ yɛn kokoam anaa yɛn baguam mpaebɔ tenten yɛ. Ebetumi ayɛ mpae tiawa a yɛbɔ ansa na yɛadidi, anaa yɛn kokoam mpaebɔ tenten a emu na yehwie anaa yɛka yɛn komam asɛm kyerɛ Yehowa. (1 Samuel 1:12, 15) Nanso, Yesu kasa tiaa nnipa bi a wɔyɛɛ wɔn ho treneefo a wɔbɔɔ mpae atenten de hoahoaa wɔn ho kyerɛɛ afoforo no. (Luka 20:46, 47) Yehowa ani nsɔ mpaebɔ a ɛtete saa. Nea ɛho hia ne sɛ yebefi yɛn komam abɔ mpae. Enti, mpaebɔ a ɛsɔ ani tenten betumi agu ahorow a egyina ahiade ne nsɛm tebea horow so.\nWobetumi atie wo mpaebɔ bere biara\n14. Dɛn na Bible kyerɛ bere a ɛhyɛ yɛn nkuran sɛ ‘yɛnkɔ so mmɔ mpae’ no, na awerɛkyekye bɛn na ɛwɔ eyi mu?\n14 Mpɛn ahe na ɛsɛ sɛ yɛbɔ mpae? Bible hyɛ yɛn nkuran sɛ, ‘yɛnkɔ so mmɔ mpae,’ ‘yenkura mpaebɔ mu denneennen,’ na ‘yennnyae mpaebɔ da.’ (Mateo 26:41; Romafo 12:12; 1 Tesalonikafo 5:17) Nokwarem no, saa nsɛm yi nkyerɛ sɛ ɛsɛ sɛ yɛbɔ Yehowa mpae bere nyinaa wɔ da mũ no nyinaa. Mmom no, Bible rehyɛ yɛn nkuran sɛ yɛmmɔ mpae daa, yɛnkɔ so nna Yehowa ase wɔ nneɛma pa a wayɛ ama yɛn ho, na yɛnhwehwɛ akwankyerɛ, awerɛkyekye, ne ahoɔden mfi ne nkyɛn. So ɛnyɛ awerɛkyekye sɛ Yehowa nkyerɛ bere tenten anaa mpɛn dodow a yebetumi ne no akasa wɔ mpaebɔ mu no? Sɛ yɛn ani sɔ hokwan a yɛwɔ sɛ yɛbɔ mpae ankasa a, yebenya nneɛma pii a yebegyina so abɔ yɛn soro Agya no mpae.\n15. Dɛn nti na ɛsɛ sɛ yɛka “Amen” wɔ kokoam ne baguam mpaebɔ awiei?\n15 Dɛn nti na ɛsɛ sɛ yɛka “Amen” wɔ mpaebɔ awiei? Asɛmfua “amen” no kyerɛ “ɛmmra mu,” anaa “ɛnyɛ hɔ.” Kyerɛwnsɛm mu nhwɛso ahorow kyerɛ sɛ ɛfata sɛ yɛka “Amen” wɔ yɛn ankasa kokoam mpaebɔ ne baguam de nyinaa awiei. (1 Beresosɛm 16:36; Dwom 41:13) Sɛ yɛka “Amen” wɔ yɛn mpaebɔ awiei a, yesi so dua sɛ yefi komam na ɛkaa yɛn nsɛm no. Sɛ yɛka “Amen” wɔ yɛn tirim anaa yɛka no kɛse wɔ mpae a obi bɔ wɔ baguam awiei a, yɛkyerɛ sɛ yɛne no yɛ adwene wɔ nsɛm a waka no ho.—1 Korintofo 14:16.\nSƐNEA ONYANKOPƆN BUA YƐN MPAEBƆ\n16. Ahotoso bɛn na yebetumi anya wɔ mpaebɔ ho?\n16 So Yehowa bua mpaebɔ ankasa? Yiw, obua! Yɛwɔ biribi a edi mũ a yebetumi agyina so anya ahotoso sɛ ‘mpaebɔ Tiefo’ no bua mpae a nnipa ɔpepem pii fi komam bɔ no. (Dwom 65:2) Yehowa betumi afa akwan horow pii so abua yɛn mpaebɔ.\n17. Dɛn nti na yebetumi aka sɛ Onyankopɔn nam n’abɔfo ne n’asase so asomfo so bua yɛn mpaebɔ?\n17 Yehowa nam n’abɔfo ne n’asase so asomfo so bua mpaebɔ. (Hebrifo 1:13, 14) Nhwɛso pii na ɛwɔ hɔ a ɛkyerɛ sɛ nnipa bi bɔɔ Onyankopɔn mpae hwehwɛɛ mmoa a ɛbɛma wɔate Bible ase, na ɛno akyi bere tiaa bi no, Yehowa somfo bi kɔɔ wɔn nkyɛn. Nhwɛso a ɛtete saa yɛ adanse a ɛkyerɛ sɛ abɔfo kyerɛ Ahenni asɛnka adwuma no kwan. (Adiyisɛm 14:6) Yehowa betumi akanyan Kristoni bi koma ma wabɛboa yɛn wɔ bere a yɛbɔ mpae wɔ ahokyere bere bi mu no.—Mmebusɛm 12:25; Yakobo 2:16.\nYehowa betumi akanyan Kristoni bi ma wabɛboa yɛn de abua yɛn mpaebɔ\n18. Ɔkwan bɛn so na Yehowa nam ne honhom kronkron ne N’asɛm so bua n’asomfo mpaebɔ?\n18 Yehowa Nyankopɔn nam ne honhom kronkron ne N’asɛm Bible so nso bua n’asomfo mpaebɔ. Ebia ɔnam ne honhom kronkron so bɛma yɛn akwankyerɛ ne ahoɔden de abua mpae a yɛbɔ hwehwɛ mmoa a yɛde begyina sɔhwɛ ahorow ano no. (2 Korintofo 4:7) Mpɛn pii na yenya mpae a yɛbɔ hwehwɛ akwankyerɛ ho mmuae fi Bible a Yehowa de boa yɛn ma yesisi gyinae ahorow a nyansa wom no mu. Yebetumi anya kyerɛw nsɛm bi a ɛbɛboa yɛn wɔ yɛn kokoam Bible adesua mu ne bere a yɛkenkan Kristofo nhoma ahorow te sɛ nhoma yi no. Yebetumi anya Kyerɛwnsɛm mu nsɛm bi a ehia sɛ yesusuw ho wɔ nsɛm a wɔka wɔ Kristofo nhyiam bi ase anaa nsɛm bi a asafo no mu panyin bi a odwen yɛn ho ka no mu.—Galatifo 6:1.\n19. Sɛ ɛtɔ mmere bi na ɛyɛ te sɛ nea yennya yɛn mpaebɔ ho mmuae a, dɛn na ɛsɛ sɛ yɛkae?\n19 Sɛ ɛyɛ te sɛ nea Yehowa rekyɛ wɔ yɛn mpaebɔ ho mmuae a ɔbɛma ho a, ɛnkyerɛ da sɛ ɔrentumi mmua. Mmom no, ɛsɛ sɛ yɛkae sɛ Yehowa bua mpaebɔ sɛnea ne pɛ te, na ɔyɛ saa wɔ n’ankasa bere mu. Onim nea yehia ne sɛnea obedi ho dwuma wɔ ɔkwampa so koraa sen yɛn ankasa. Mpɛn pii no, ɔma ‘yɛkɔ so bisa, yɛkɔ so hwehwɛ, na yɛkɔ so bom.’ (Luka 11:5-10) Animia a ɛte saa da no adi sɛ nea yɛrehwehwɛ no ho hia yɛn paa, na yɛn gyidi nso yɛ papa. Afei nso, Yehowa betumi abua yɛn mpaebɔ wɔ ɔkwan bi so a yɛrenhu. Sɛ nhwɛso no, ebia obebua yɛn mpaebɔ a ɛfa sɔhwɛ pɔtee bi ho denam ahoɔden a ɔbɛma yɛanya de agyina ano so, na ɛnyɛ sɛ obeyi ɔhaw no afi hɔ.—Filipifo 4:13.\n20. Dɛn nti na ɛsɛ sɛ yɛde hokwan a ɛsom bo a yɛwɔ sɛ yɛbɔ mpae no di dwuma kosi ase?\n20 Hwɛ aseda a yebetumi de ama sɛ amansan kɛse yi Bɔfo no bɛn wɔn a wɔfrɛ no ɔkwampa so wɔ mpaebɔ mu no nyinaa! (Dwom 145:18) Ɛmmra sɛ yɛde hokwan a ɛsom bo a yɛwɔ sɛ yɛbɔ mpae no bedi dwuma akosi ase. Sɛ yɛyɛ saa a, yebenya anidaso a ɛne sɛ yɛbɛbɛn Yehowa, mpaebɔ Tiefo no, bere nyinaa.\nNEA BIBLE KYERƐKYERƐ\nMpae a yɛbɔ Yehowa daa no boa yɛn ma yɛbɛn no kɛse.—Yakobo 4:8.\nSɛ Onyankopɔn betie yɛn mpaebɔ a, ɛsɛ sɛ yɛbɔ no gyidi ne ahobrɛase mu, na efi koma mu.—Marko 11:24.\nƐsɛ sɛ yɛbɔ Yehowa nkutoo mpae denam ne Ba no so.—Mateo 6:9; Yohane 14:6.\nYehowa, ‘mpaebɔ Tiefo’ no, nam n’abɔfo, n’asomfo a wɔwɔ asase so, ne honhom kronkron ne N’asɛm so bua mpaebɔ. —Dwom 65:2.\nSo Wubetumi ‘Abɛn Onyankopɔn’ Ankasa?\nYehowa Nyankopɔn, ɔsoro ne asase Bɔfo no, ahyɛ yɛn bɔ na ɔpɛ sɛ yɛbɛn no.\nShare Share Bɛn Onyankopɔn Wɔ Mpaebɔ Mu\nbh ti 17 kr. 164-173\nTI 1 Dɛn Ne Onyankopɔn Ho Nokwasɛm?\nTI 2 Bible—Nhoma a Efi Onyankopɔn Hɔ\nTI 3 Dɛn Nti na Onyankopɔn Bɔɔ Asase?\nTI 4 Hena Ne Yesu Kristo?\nTI 5 Agyede No—Onyankopɔn Akyɛde a Ɛsen Biara\nTI 6 Ɛhe na Awufo Wɔ?\nTI 7 Anidaso Ankasa Wɔ Hɔ Ma W’adɔfo a Wɔawuwu No\nTI 8 Dɛn Ne Onyankopɔn Ahenni?\nTI 9 So Yɛte “Nna a Edi Akyiri” no Mu?\nTI 10 Honhom Abɔde—Sɛnea Wɔn Nneyɛe Ka Yɛn\nTI 11 Dɛn Nti na Onyankopɔn Ma Amanehunu Ho Kwan?\nTI 12 W’abrabɔ a Wobɛma Asɔ Onyankopɔn Ani\nTI 13 Onyankopɔn Adwene a Yebenya Wɔ Nkwa Ho\nTI 14 Sɛnea Wobɛma W’abusua Asetra Ayɛ Anigye\nTI 15 Ɔsom a Ɛsɔ Onyankopɔn Ani\nTI 16 Fa Wo Ho Hyɛ Nokware Som Mu\nTI 17 Bɛn Onyankopɔn Wɔ Mpaebɔ Mu\nTI 18 Asubɔ ne Wo ne Onyankopɔn Ntam Abusuabɔ\nTI 19 Fa Wo Ho Sie Onyankopɔn Dɔ Mu\nNKEKAHO 1914—Afe Titiriw Wɔ Bible Nkɔmhyɛ Mu\nText Baabi a wubetumi atwe nneɛma akenkan Dɛn Na Bible Kyerɛkyerɛ Ankasa?\nAudio Baabi a wubetumi atwe nneɛma abɔ atie Dɛn Na Bible Kyerɛkyerɛ Ankasa?\nShare Share Dɛn Na Bible Kyerɛkyerɛ Ankasa?


1 Corinto 9 APSD-CEB – 1 Korintofo 9 AKCB\n1 Korintofo 9:1-27\nPaulo Kyɛfa Sɛ Ɔsomafo\n1Menne me ho ana? Menyɛ ɔsomafo ana? Minhuu Yesu yɛn Awurade ana? Na monyɛ me nsa ano adwuma wɔ Awurade mu ana? 2Na sɛ afoforo mpo nnye me nto mu sɛ ɔsomafo a, mo de, mugye me to mu saa. Sɛnea mo ankasa mo abrabɔ te wɔ Awurade mu no di ho adanse sɛ meyɛ ɔsomafo.\n3Sɛ nnipa ka me ho asɛm a, saa ɔkwan yi so na mefa yi me ho ano. 4Minni ho kwan sɛ mʼadwuma nti wɔma me aduan di ma me nsu nom ana? 5Minni ho kwan sɛ meyɛ nea asomafo a aka no yɛe no bi, sɛnea Awurade nuanom ne Petro yɛe, na meware Okristonibea de no ka me ho tu mʼakwan yi? 6Anaasɛ Barnaba ne me nko ara na ɛsɛ sɛ yɛyɛ adwuma de bɔ yɛn ho akɔnhama?\n7Ɔsraani bɛn na otua ɔno ankasa ne ho ka? Okuafo bɛn na onni nʼafuw mu nnɔbae bi? Oguanhwɛfo bɛn na ɔnnom ne nguan a ɔyɛn wɔn no nufusu bi? 8Ɛnsɛ sɛ miti nhwɛso a ɛwɔ yɛn abrabɔ dedaw no mu, efisɛ Mmara no ka asɛm koro no ara. 9Yɛkenkan wɔ Mose Mmara no mu se, “Sɛ wode nantwi retiatia aburow so a, nkyekyere nʼano.” Nantwi ho asɛm na ehia Onyankopɔn ana? 10Anaasɛ na asɛm a ɔreka no fa yɛn ho ana? Nokware, wɔkyerɛw eyi de maa yɛn. Ɛsɛ sɛ onipa a ofuntum ne nea otwa aba no nyinaa yɛ wɔn adwuma sɛnea ɛbɛyɛ a, wobenya wɔn kyɛfa wɔ wɔn dwumadi no mu. 11Yɛadua honhom aba wɔ mo mu na sɛ yenya wiase nnepa fi mo nkyɛn a, ɛdɔɔso dodo ana? 12Na sɛ afoforo wɔ tumi sɛ wɔhwɛ eyinom anim fi mo nkyɛn a, so yɛn de, yenni tumi a ɛboro saa ana?\nNanso yɛamfa saa tumi yi anni dwuma biara. Mmom yɛpenee biribiara so sɛnea yɛrensiw Kristo asɛmpa no ho kwan.\n13Munim sɛ wɔn a wɔyɛ adwuma wɔ asɔredan mu no nya wɔn aduan fi asɔredan mu, na wɔn nso a wɔbɔ afɔre wɔ afɔremuka so no nso nya wɔn afɔrebɔde. 14Saa ara nso na Awurade ahyɛ sɛ, ɛsɛ sɛ wɔn a wɔka asɛmpa no nya wɔn asetena fi mu.\n15Nanso memfaa saa kyɛfa yi mu biara nnii dwuma ɛ. Ɛnyɛ sɛ merekyerɛw mprempren sɛ mobɛyɛ saa nneɛma no ama me. Ɛno de, anka medi kan awu sen sɛ mɛma obi asiw me eyi ho kwan. 16Minni tumi sɛ mɛhoahoa me ho bere a meka asɛmpa no, efisɛ ɛyɛ ɔhyɛ ma me sɛ menka. Na sɛ manka asɛmpa no a, mehu amane. 17Sɛ mifi me pɛ mu yɛ adwuma no a, na ɛsɛ sɛ mehwɛ akatua anim. Nanso meyɛ no sɛ mʼadwuma, efisɛ, Onyankopɔn na ɔde ato me so. 18Ɛno de, na akatua bɛn na ɛsɛ sɛ minya? Ɛyɛ ahohoahoade sɛ wobɛka asɛmpa no na wunnye hwee na wummisa kyɛfa biara nso.\n19Mede me ho; menyɛ obi akoa. Nanso meyɛ me ho obiara akoa sɛnea mɛsakra akra dodow biara a metumi. 20Bere a me ne Yudafo te no, meyɛɛ me ho sɛ Yudani, sɛnea mɛtwetwe wɔn aba me nkyɛn. Metenaa ase sɛnea Mose Mmara di me so, mmom na mankasa nhyɛ mmara no ase de, sɛnea mɛtwetwe wɔn a wɔhyɛ saa Mmara no ase aba me nkyɛn. 21Saa ara na mekɔfraa amanamanmufo mu no nso meyɛɛ me ho sɛ wɔn ara pɛ, sɛnea metumi atwetwe wɔn aba me nkyɛn. Eyi nkyerɛ sɛ minni Onyankopɔn mmara so; mehyɛ Kristo mmara ase. 22Wɔn a wɔn gyidi yɛ mmerɛw no, meyɛɛ sɛ wɔn ara, sɛnea mɛtwetwe wɔn aba me nkyɛn. Meyɛɛ me ho sɛnea ɛfata biara maa nnipa nyinaa, sɛnea metumi afa ɔkwan biara a ɛbɛyɛ yiye so agye wɔn mu bi nkwa. 23Asɛmpa no nti na meyɛɛ eyinom nyinaa na manya mu nhyira bi.\n24Munim sɛ mmirika akansi mu, mmirikatufo no nyinaa tu mmirika no bi, nanso wɔn mu baako pɛ na onya abasobɔde no. Enti tu mmirika no sɛnea ɛbɛma woanya abasobɔde no. 25Obiara a osi agodi mu akan no siesie ne ho yiye ma akansi no. Ɔyɛ saa sɛnea obenya ahenkyɛw a ɛrenkyɛ, nanso yɛn de yi de, ɛbɛkyɛ akosi daapem nyinaa. 26Ɛno nti na meretu mmirika kɔ mʼanim tee akowie no. Ɛno nti na mete sɛ okuturukuboni a ne kuturuku mfom no. 27Mebɔ mmɔden hyɛ me nipadua so na midi no nya, sɛnea ɛbɛyɛ a, sɛ meka asɛmpa no kyerɛ afoforo a me nso merenyɛ nea ɛmfra.\nAKCB : 1 Korintofo 9


2014 Yesu Wu Nkaedi\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kikuyu Kimbundu Kinyarwanda Kirghiz Kirundi Kisonge Kongo Korean Krio Lingala Lithuanian Luganda Luo Macedonian Malagasy Maltese Maya Mongolian Moore Nepali Norwegian Nyaneka Nzema Oromo Ossetian Papiamento (Aruba) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tigrinya Tshiluba Tsonga Tswana Turkish Tuvaluan Twi Ukrainian Umbundu Venda Vietnamese Wayuunaiki Xhosa Yoruba Zande Zulu\nASƐM A ƐDA SO | NEA ONYANKOPƆN AYƐ AMA WO\nDwumadi Yi De, Woankɔ Bi a Enye\nAnadwo a Yesu rebewu no, ɔka kyerɛɛ n’asuafo anokwafo no sɛ wɔnkae afɔre a ɔrebɛbɔ no. Ɔfaa paanoo a mmɔkaw nnim ne bobesa kɔkɔɔ a esi wɔn anim no de hyehyɛɛ Awurade Adidi anaa Awurade Anwummeduan no, na ɔka kyerɛɛ wɔn sɛ: “Monkɔ so nyɛ eyi mfa nkae me.”—Luka 22:19.\nAfe biara edu da a Yesu wui no a, Yehowa Adansefo a wɔwɔ wiase nyinaa hyiam kae ne wu no. Afe 2014 mu no, Nkaedi no besi Dwoda April 14, bere a owia akɔtɔ.\nYɛsrɛ wo, bra dwumadi yi bi. Wɔbɛkyerɛ nea enti a Yesu wu no ho hia wɔ hɔ. Sikatua biara nnim. Onipa ko a ɔde nhoma yi maa wo no betumi akyerɛ wo baabi a wɔbɛyɛ Nkaedi no wɔ wo mpɔtam hɔ ne bere a wɔde bɛyɛ. Wopɛ nso a, wubetumi akɔ yɛn Wɛbsaet, jw.org. Yɛsrɛ wo, kyerɛw da a wɔde bɛyɛ dwumadi no to baabi na akae wo; yegye di sɛ wobɛkɔ bi.\nYesu Wu Nkaedi\nAfe biara nnipa mpempem pii hyiam kae Yesu wu no. Yɛto nsa frɛ wo sɛ bra bɛhwɛ sɛnea ne wu no fa wo ho.


4 Ehud wu akyi no, Israelfo fii ase yɛɛ bɔne wɔ Yehowa ani so bio.+ 2 Enti Yehowa tɔn+ wɔn hyɛɛ Kanaan hene Yabin a na odi hene wɔ Hasor+ no nsa. Ná ne sahene ne Sisera,+ na na ɔte Haroset-Hagoyim.+ 3 Na Israelfo fii ase su frɛɛ Yehowa,+ efisɛ na ɔwɔ dade nteaseɛnam+ ahankron na ɔhyɛɛ Israelfo no so+ denneennen mfe aduonu. 4 Saa bere no na Lapidot yere Debora a ɔyɛ odiyifobea+ no na obu atɛn wɔ Israel. 5 Ná ɔte Debora abedua ase wɔ Rama+ ne Betel+ ntam, Efraim bepɔw so, na na Israelfo no kɔ ne nkyɛn kogye atemmu. 6 Na ɔsoma ma wɔkɔɔ Kedes-Naftali+ kɔfrɛɛ Abinoam ba Barak+ bae, na ɔka kyerɛɛ no sɛ: “So Israel Nyankopɔn Yehowa nhyɛɛ wo anaa? ‘Fa mmarima mpem du fi Naftali+ ne Sebulon+ mmusua mu ka wo ho kɔ Bepɔw Tabor+ so. 7 Na mɛtwetwe+ Yabin+ sahene Sisera+ ne ne nteaseɛnam ne ne dɔm aba wo nkyɛn wɔ Kison subon+ no ho, na mede no bɛhyɛ wo nsa.’”+ 8 Ɛnna Barak ka kyerɛɛ no sɛ: “Sɛ wo ne me bɛkɔ a, ɛnde mɛkɔ, na sɛ wo ne me ankɔ a, ɛnde me nso merenkɔ.” 9 Na ɔka kyerɛɛ no sɛ: “Ɛnyɛ den, me ne wo bɛkɔ. Nanso anuonyam a ebefi akwantu no mu aba no renyɛ wo dea, efisɛ ɔbea+ na Yehowa de Sisera bɛhyɛ ne nsa.” Afei Debora sɔre ne Barak kɔɔ Kedes.+ 10 Na Barak boaboaa Sebulon+ ne Naftali ano baa Kedes, na mmarima mpem du dii n’akyi kɔe;+ na Debora nso kaa ne ho kɔe. 11 Saa bere no na Kenini barima bi a ɔde Heber+ atew ne ho afi Kenifo+ a wɔyɛ Mose ase Hobab mma+ no ho, na okosii ne ntamadan wɔ odupɔn bi ho wɔ Saananim wɔ Kedes. 12 Ɛnna wɔkɔka kyerɛɛ Sisera sɛ Abinoam ba+ Barak aforo kɔ Bepɔw Tabor+ so. 13 Ntɛm ara na Sisera boaboaa ne nteaseɛnam nyinaa, dade nteaseɛnam ahankron no,+ ano, na ɔboaboaa nnipa a wɔka ne ho nyinaa ano fi Haroset-Hagoyim baa Kison subon+ no ho. 14 Afei Debora ka kyerɛɛ Barak sɛ: “Sɔre ntɛm! Ɛnnɛ na Yehowa de Sisera bɛhyɛ wo nsa. Wunnim sɛ Yehowa adi w’anim dedaw?”+ Ɛnna Barak de mmarima mpem du dii n’akyi sian fii Bepɔw Tabor so. 15 Na Yehowa maa Sisera ne ne nteaseɛnam ne n’asraafo nyinaa de wɔn ti pempemee,+ na wɔtotɔɔ nkrante ano wɔ Barak anim. Afei Sisera si fii ne teaseɛnam mu guanee. 16 Barak tiw+ nteaseɛnam+ ne asraafo no koduu Haroset-Hagoyim, na Sisera asraafo no nyinaa totɔɔ nkrante ano. Obiako mpo anka.+ 17 Sisera+ de, oguan kɔɔ Kenini+ Heber yere Yael+ ntamadan mu, efisɛ na asomdwoe wɔ Hasor+ hene Yabin ne Kenini Heber fiefo ntam. 18 Na Yael fii adi behyiaa Sisera, na ɔka kyerɛɛ no sɛ: “Me wura, man fa ha bra me nkyɛn; nsuro.” Enti ɔman kɔɔ ne nkyɛn wɔ ntamadan no mu, na ɔde kuntu kataa no so. 19 Afei ɔka kyerɛɛ ɔbea no sɛ: “Osukɔm de me; mesrɛ wo, ma me nsu kakra nnom.” Ɛnna ɔbea no buee nufusu kotoku+ ano hwiee bi ma ɔnomee,+ na ɔsan kataa no so. 20 Ɔka kyerɛɛ ɔbea no bio sɛ: “Kogyina ntamadan no ano, na ebia obi bɛba abebisa wo sɛ, ‘Ɔbarima bi aba ha?’ Obisa saa a, ka sɛ ‘Dabi!’” 21 Afei Heber yere Yael kɔfaa ntamadan pɛɛwa ne asae. Na bere a Sisera abrɛ na wada hatee no, ɔbea no wiawiaa ne ho kɔɔ ne nkyɛn, na ɔde asae no bɔɔ pɛɛwa no so wuraa n’asontɔrem+ ma esii fam. Enti owui.+ 22 Saa bere no nyinaa na Barak retiw Sisera. Na Yael behyiaa no ka kyerɛɛ no sɛ: “Bra na menkyerɛ wo ɔbarima a worehwehwɛ no no.” Enti ɔkɔɔ ɔbea no nkyɛn, na ɔnkɔhwɛ a, Sisera na wawu da hɔ a pɛɛwa tua n’asontɔrem yi! 23 Enti saa da no, Onyankopɔn brɛɛ Kanaan hene Yabin ase maa Israelfo no.+ 24 Na Israelfo maa wɔn nsa yɛɛ duru wɔ Kanaan+ hene Yabin so kosii sɛ wokum Kanaan hene+ Yabin.


Nnwom 106 AKCB - Псалтирь 106 NRT\nMonna Awurade ase na oye;\nna nʼadɔe wɔ hɔ daa.\n2Hena na obetumi aka nneɛma akɛse a Awurade ayɛ?\nAnaasɛ obetumi aka ne nkamfo awie?\n3Nhyira nka wɔn a wɔkɔ so bu atɛntrenee,\nna daa wɔyɛ nea eye.\n4Awurade, sɛ wuhu wo nkurɔfo mmɔbɔ a kae me,\nsɛ wugye wɔn nkwa a, boa me,\n5na manya wɔn a wapaw wɔn no yiyedi mu kyɛfa,\nna manya wo manfo anigye no mu kyɛfa,\nna me ne wʼagyapade no abɔ mu de nkamfo ama wo.\n6Yɛayɛ bɔne sɛnea yɛn nenanom yɛe no;\nyɛayɛ mfomso na yɛadi atirimɔdensɛm.\n7Bere a yɛn nenanom wɔ Misraim no,\nwɔannwene wo nsɛnkyerɛnne ho;\nwɔankae wʼadɔe bebrebe no,\nna wɔtew atua wɔ Po Kɔkɔɔ no ho.\n8Nanso ne din nti ogyee wɔn nkwa,\nsɛnea ɔbɛda ne tumi kɛse no adi.\n9Ɔteɛɛ Po Kɔkɔɔ no ma ɛyowee;\nɔde wɔn faa bun mu te sɛ sare so.\n10Ogyee wɔn fii ɔtamfo no nsam;\nnea ɔtan wɔn no nsam na oyii wɔn fii.\n11Nsu kataa wɔn atamfo so;\nna ɔbaako mpo annya nkwa.\n12Afei wogyee ne bɔhyɛ no dii\nna wɔtoo nʼayeyi nnwom.\n13Nanso ntɛm so, wɔn werɛ fii nea wayɛ\nna wɔantwɛn nʼagyinatu.\n14Akɔnnɔ bɛhyɛɛ wɔn mu wɔ sare so hɔ,\nasase paradada no so na wɔsɔɔ Onyankopɔn hwɛe,\n15enti ɔmaa wɔn nea wobisae,\nnanso ɔde ɔfɔn yare baa wɔn so.\n16Na nsraban mu hɔ wɔn ani beree Mose\nne Aaron a Awurade atew ne ho no.\n17Asase mu bue ma ɛmenee Datan\nna esiee Abiram asafo no.\n18Ogya tɔɔ wɔn akyidifo no mu;\nogyatannaa hyew amumɔyɛfo no.\n19Wɔyɛɛ nantwi ba wɔ Horeb\nna wɔkotow ohoni a wɔde fagude ayɛ.\n20Wɔsesaa wɔn Anuonyam\nwɔde nantwinini, a ɔwe sare nsɛsode.\n21Wɔn werɛ fii Onyankopɔn a ogyee wɔn nkwa,\nnea ɔyɛɛ nneɛma akɛse wɔ Misraim no,\n22nsɛnkyerɛnne a ɔyɛɛ wɔ Ham asase so\nne nneɛma a ɛyɛ hu wɔ Po Kɔkɔɔ ho no.\n23Enti ɔkae se ɔbɛsɛe wɔn,\nnanso Mose a ɔyɛ nea wapaw no no,\nsɔre gyinaa Onyankopɔn ne nnipa no ntam;\nɔsrɛ de dwudwoo nʼabufuwhyew no ano sɛnea ɔrensɛe wɔn.\n24Afei wɔn ani ansɔ asase fɛfɛ no;\nna wɔannye ne bɔhyɛ no anni.\n25Wonwiinwii wɔ wɔn ntamadan mu\nna wɔanyɛ osetie amma Awurade.\n26Enti ɔmaa ne nsa so kaa ntam kyerɛɛ wɔn se\nɔbɛma wɔatotɔ wɔ sare no so,\n27ɔbɛma wɔn asefo atotɔ wɔ amanaman mu\nna wabɔ wɔn ahwete nsase nyinaa so.\n28Wɔde wɔn ho bɔɔ Baal-Peor ho\nna wodii afɔrebɔde a wɔde ama anyame a wonni nkwa;\n29wɔde wɔn atirimɔdensɛm hyɛɛ Awurade abufuw\nna ɔyaredɔm sii wɔn mu.\n30Na Pinehas sɔre dii akagyinamu,\nna wosiw ɔyaredɔm no ano.\n31Wɔde eyi yɛɛ trenee maa no\nwɔ awo ntoatoaso a enni awiei a ɛbɛba no mu.\n32Meriba nsu ho nso, wɔhyɛɛ Awurade abufuw,\nna wɔn nti, ɔhaw baa Mose so,\n33efisɛ wɔtew Onyankopɔn Honhom anim atua,\nna asɛm a wannwene ho fii Mose anom.\n34Wɔansɛe nnipa no\nsɛnea Awurade hyɛɛ wɔn no,\n35nanso wɔde wɔn ho frafraa amanaman no\nyɛɛ nneɛma a wɔyɛ no bi.\n36Wɔsom wɔn ahoni,\nna ɛbɛyɛɛ afide maa wɔn.\n37Wɔde wɔn mmabarima\nne wɔn mmabea bɔɔ afɔre maa abosom.\n38Wɔkaa mogya a edi bem gui,\nwɔn mmabarima ne wɔn mmabea mogya a\nwɔde bɔɔ afɔre maa Kanaan ahoni no\nmaa asase no ho guu fi.\n39Wɔde nea wɔyɛɛ no guu wɔn ankasa ho fi;\nwɔnam nea wɔyɛɛ no so bɔɔ aguaman.\n40Enti Awurade bo fuw ne nkurɔfo;\nna okyii nʼagyapade.\n41Ɔdan wɔn maa amanaman no,\nna wɔn atamfo dii wɔn so.\n42Wɔn atamfo hyɛɛ wɔn so\nna wɔkaa wɔn hyɛɛ wɔn tumi ase.\n43Mpɛn bebree, Awurade gyee wɔn,\nnanso wɔkɔɔ so tew atua\nna wɔsɛe wɔ wɔn bɔne mu.\n44Nanso ohuu wɔn ahohiahia\nbere a wosu frɛɛ no no.\n45Wɔn nti ɔkaee nʼapam no,\nna ofii nʼadɔe kɛse no mu huu wɔn mmɔbɔ.\n46Ɔmaa asodifo a wɔafa wɔn nnommum no\nnyaa ahummɔbɔ maa wɔn.\n47Gye yɛn, Awurade yɛn nkwagye Nyankopɔn,\nna boaboa yɛn ano fi amanaman so,\nna yɛada wo din kronkron no ase,\nna yɛde nkamfo ahyɛ wo anuonyam.\n48Ayeyi nka Awurade, Israel Nyankopɔn,\nemfi mmeresanten nkosi nnasanten.\nMomma nnipa no nyinaa nka se, “Amen!”\nAKCB : Nnwom 106


Bible Mu Nsɛm Yesu San Kɔ Soro - Yehowa Adansefo Intanɛt Dwumadibea\nNNA no retwam no, Yesu yii ne ho adi kyerɛɛ n’akyidifo mpɛn pii. Asuafo bɛyɛ 500 huu no da koro. Bere a oyii ne ho adi kyerɛɛ wɔn no, wunim asɛm a Yesu ka kyerɛɛ wɔn? Onyankopɔn ahenni ho asɛm. Yehowa somaa Yesu baa asase so sɛ ɔmmɛka Ahenni no ho asɛm. Na wonyan no fii awufo mu akyi mpo no ɔkɔɔ so yɛɛ eyi.\nWokae nea Onyankopɔn ahenni yɛ? Yiw, Ahenni no yɛ Onyankopɔn nniso ankasa a ɛwɔ soro, na Yesu ne Nea Onyankopɔn apaw no sɛ ɔhene. Sɛnea yɛahu no, Yesu kyerɛɛ ɔhempa a ɔbɛyɛ bere a ɔmaa wɔn a ɔkɔm de wɔn aduan, saa ayarefo yare, na onyan awufo mpo no!\nEnti bere a Yesu bedi hene ɔsoro mfe apem no, asase yi so bɛyɛ dɛn? Yiw, asase nyinaa bɛdan paradise fɛfɛɛfɛ. Akodi, nsɛmmɔnedi, ɔyare, ne owu mpo befi hɔ. Yenim sɛ eyi yɛ nokware efisɛ Onyankopɔn bɔɔ asase ma ayɛ paradise a nnipa benya mu anigye. Ɛno nti na mfiase no ɔyɛɛ Eden turo no. Na Yesu bɛhwɛ ma wɔayɛ nea Onyankopɔn hwehwɛ sɛ wɔyɛ nyinaa.\nAfei na bere adu sɛ Yesu san kɔ soro. Na Yesu ayi ne ho adi akyerɛ n’asuafo no mpɛn pii adaduanan. Enti na wɔahu ampa sɛ wasan aba nkwa mu. Nanso ansa na ɔrefi n’asuafo no nkyɛn no ɔka kyerɛɛ wɔn sɛ: ‘Montra Yerusalem nkosi sɛ mubenya honhom kronkron.’ Honhom kronkron yɛ Onyankopɔn adeyɛ tumi, te sɛ mframa a ɛrebɔ, a ɛbɛboa n’akyidifo ma wɔayɛ Onyankopɔn apɛde. Awiei koraa no Yesu kae sɛ: ‘Ɛsɛ sɛ moka me ho asɛm kɔpem asase ano nyinaa.’\nYesu kaa eyi akyi no, anwonwade bi sii. Ofii ase sɛ ɔrekɔ soro, sɛnea wuhu wɔ ha no. Afei ɔkɔhyɛɛ amununkum mu, na na asuafo no nhu Yesu bio. Yesu kɔɔ soro, na ofi hɔ fii ase dii tumi wɔ n’akyidifo a wɔwɔ asase so no so.\n1 Korintofo 15:3-8; Adiyisɛm 21:3, 4; Asomafosɛm 1:1-11.\nAsuafo baahe na wohuu Yesu da koro, na dɛn asɛm na ɔka kyerɛɛ wɔn?\nDɛn ne Onyankopɔn Ahenni, na asase so asetra bɛyɛ dɛn bere a Yesu di so sɛ Ɔhene mfirihyia apem no?\nNna ahe na Yesu de ayi ne ho adi akyerɛ n’asuafo no, nanso dɛn na bere adu afei sɛ ɔyɛ?\nAnsa na Yesu refi n’asuafo no nkyɛn no, dɛn na ɔka kyerɛɛ wɔn sɛ wɔnyɛ?\nDɛn na ɛrekɔ so wɔ mfonini no mu, na dɛn na amma wɔanhu Yesu bio?\nKenkan 1 Korintofo 15:3-8.\nDɛn na ɛmaa ɔsomafo Paulo tumi de ahotoso kaa Yesu wusɔre no ho asɛm, na nneɛma bɛn na nnɛ Kristofo betumi de ahotoso aka ho asɛm? (1 Kor. 15:4, 7, 8; Yes. 2:2, 3; Mat. 24:14; 2 Tim. 3:1-5)\nKenkan Asomafo Nnwuma 1:1\nSɛnea wɔhyɛɛ nkɔm wɔ Asomafo Nnwuma 1:8 no, asɛnka adwuma no trɛw koduu he? (Aso. 6:7; 9:31; 11:19-21; Kol. 1:23)


“Kristo, Onyankopɔn Tumi” | Bɛn Yehowa\n1-3. (a) Akomatusɛm bɛn na asuafo no hui wɔ Galilea Po no so, na dɛn na Yesu yɛe? (b) Dɛn nti na wɔfrɛ “Kristo, Onyankopɔn tumi” ma ɛfata?\nASUAFO no bɔɔ hu. Na wɔretwa Galilea Po no bere a ahum tu baa wɔn so mpofirim no. Akyinnye biara nni ho sɛ na wɔahu ahum a etu wɔ ɔtare yi so pɛn—efisɛ na wɔn mu binom yɛ apofofo a wɔn ho akokwaw. * (Mateo 4:18, 19) Nanso na eyi yɛ “ahum kɛse,” na ɛmaa po no yɛɛ basabasa ntɛm ara. Mmarima no yeree wɔn ho denneennen sɛ wɔbɛhare ɔkorow no, nanso na ahum no regye wɔn nsam. Asorɔkye a na ɛrebubu no “beguu ɔkorow no mu,” na na nsu no reyɛ ayɛ ma. Basabasayɛ yi nyinaa akyi no, esiane sɛ na Yesu akyerɛkyerɛ nkurɔfo akuwakuw saa da no abrɛ nti na wada hatee wɔ ɔkorow no to. Bere a na asuafo no suro sɛ wobetumi ahwere wɔn nkwa no, wonyan no srɛɛ no sɛ: “Awurade, gye yɛn, na yɛreyera!”—Marko 4:35-38; Mateo 8:23-25.\n2 Ná Yesu nsuro. Ɔde ahotoso a emu yɛ den kaa mframa ne ɛpo no anim sɛ: “Mua w’ano, yɛ komm!” Ntɛm ara, mframa no ne ɛpo no tiei—basabasa no gyaee, asorɔkye no yɛɛ komm, na “ɛyɛɛ dinn.” Afei ehu kɛse kaa asuafo no. Wosisee wɔn ho sɛ: “Onipa bɛn ara ni?” Nokwarem no, onipa bɛn na obetumi aka mframa ne ɛpo anim sɛnea ɔreteɛ abofra a ɔreyɛ asoɔden so no?—Marko 4:39-41; Mateo 8:26, 27.\n3 Nanso, na Yesu nyɛ onipa biara kɛkɛ. Ná Yehowa tumi wɔ ne so, na ɛnam no so yɛɛ adwuma wɔ akwan a ɛyɛ nwonwa so. Ɛfata sɛ ɔsomafo Paulo a honhom kaa no no tumi kaa ne ho asɛm sɛ “Kristo, Onyankopɔn tumi” no. (1 Korintofo 1:24) Akwan bɛn so na Nyankopɔn tumi daa adi wɔ Yesu so? Na nkɛntɛnso bɛn na tumi a Yesu de di dwuma no betumi anya wɔ yɛn asetra so?\nOnyankopɔn Ba a Ɔwoo no Koro no Tumi\n4, 5. (a) Ahoɔden ne tumi bɛn na Yehowa de maa ne Ba a ɔwoo no koro no? (b) Ɔkwan bɛn so na wosiesiee Ɔba yi ma odii N’agya adebɔ ho dwuma?\n4 Susuw tumi a na Yesu wɔ ansa na ɔreba asase so sɛ onipa no ho hwɛ. Yehowa de n’ankasa “daa tumi” no yɛɛ adwuma bere a ɔbɔɔ ne Ba a ɔwoo no koro a wɔbɛfrɛɛ no Yesu Kristo no. (Romafo 1:20; Kolosefo 1:15) Ɛno akyi no, Yehowa de ahoɔden ne tumi kɛse maa ne Ba yi, na ɔde N’adebɔ nnwuma hyɛɛ ne nsa. Ɛdefa Ɔba no ho no, Bible ka sɛ: “Ɛnam no so na wɔyɛɛ ade nyinaa, na wɔankwati no anyɛ biribiara a wɔyɛe.”—Yohane 1:3.\n5 Yentumi nhu sɛnea saa adwuma no kɛse te. Susuw tumi a na ohia de abɔ abɔfo a wɔwɔ tumi no, amansan yi ne ne nsoromma akuw ɔpepepem pii no, ne asase ne n’abɔde ahorow a nkwa wom no ho hwɛ. Na Ɔba a ɔwoo no koro no wɔ tumi a ɛsen biara wɔ amansan yi mu—Onyankopɔn honhom kronkron no—a na ɛbɛma watumi ayɛ saa nnwuma no. Ɔba yi ani gyei kɛse sɛ ɔyɛ Odwumayɛni a Waben, a Yehowa de no dii dwuma ma ɔbɔɔ nneɛma foforo nyinaa.—Mmebusɛm 8:22-31.\n6. Wɔ Yesu asase so wu ne ne wusɔre akyi no, ahoɔden ne tumi bɛn na wɔde maa no?\n6 So na Ɔba a ɔwoo no koro no betumi anya ahoɔden ne tumi a ɛsen saa koraa? Wɔ Yesu asase so wu ne ne wusɔre akyi no, ɔkae sɛ: “Wɔde ɔsoro ne asase so tumi nyinaa ama me.” (Mateo 28:18) Yiw, na wɔama Yesu ahoɔden ne hokwan sɛ onni tumi wɔ amansan yi nyinaa so. Sɛ́ “Ahene mu hene ne awuranom mu Awurade” no, wɔama no tumi sɛ ontu “ahenni ne ahoɔden ne tumi nyinaa,”—nea wohu ne nea wonhu—a ɛsɔre tia N’agya no nyinaa ‘ngu.’ (Adiyisɛm 19:16; 1 Korintofo 15:24-26) Onyankopɔn ‘annyaw biribiara a wamfa anhyɛ’ Yesu ase—gye Yehowa ankasa.—Hebrifo 2:8; 1 Korintofo 15:27.\n7. Dɛn nti na yebetumi anya awerɛhyem sɛ Yesu remfa tumi a Yehowa de ahyɛ ne nsa no nni dwuma ɔkwammɔne so da?\n7 So ɛsɛ sɛ yedwen ho sɛ ebia Yesu de ne tumi no bedi dwuma ɔkwammɔne so? Dabida! Yesu dɔ N’agya ankasa, na ɔrenyɛ biribi a ɛnsɔ n’ani da. (Yohane 8:29; 14:31) Yesu nim yiye sɛ Yehowa mfa ade nyinaa so tumi a ɔwɔ no nni dwuma ɔkwammɔne so da. Yesu ahu ankasa sɛ Yehowa hwehwɛ hokwan ahorow a “ɔde ne denyɛ bedi ama wɔn a wɔn koma di mu wɔ ne ho no.” (2 Beresosɛm 16:9) Nokwarem no, Yesu wɔ ɔdɔ a N’agya wɔ ma adesamma no bi, enti yebetumi anya ahotoso sɛ Yesu de ne tumi bɛyɛ adepa bere nyinaa. (Yohane 13:1) Yesu wɔ kyerɛwtohɔ pa wɔ eyi mu. Ma yensusuw tumi a na ɔwɔ bere a na ɔwɔ asase so ne sɛnea ɛkaa no ma ɔde dii dwuma no ho nhwɛ.\n‘Tumi Wɔ Ɔkasa Mu’\n8. Bere a wɔsraa Yesu wiei no, dɛn na wɔmaa no tumi ma ɔyɛe, na ɔkwan bɛn so na ɔde ne tumi dii dwuma?\n8 Ɛda adi sɛ Yesu anyɛ anwonwade biara bere a na ɔyɛ abarimaa a na ɔrenyin wɔ Nasaret no. Nanso, ɛno sesae bere a wɔbɔɔ no asu wɔ afe 29 Y.B. mu, bere a na wadi mfirihyia 30 no. (Luka 3:21-23) Bible ka kyerɛ yɛn sɛ: “Onyankopɔn de Honhom Kronkron ne tumi sraa no, na okyinii yɛɛ yiye, na ɔsaa wɔn a ɔbonsam hyɛɛ wɔn so no yare.” (Asomafo no Nnwuma 10:38) So asɛm “yɛɛ yiye” no—nkyerɛ sɛ Yesu de ne tumi dii dwuma ɔkwampa so? Bere a wɔsraa no akyi no, ‘ɔbɛyɛɛ odiyifo a ɔwɔ tumi wɔ nneyɛe ne ɔkasa mu.’—Luka 24:19.\n9-11. (a) Ɛhe na Yesu yɛɛ ne nkyerɛkyerɛ no fã kɛse no ara, na asɛnnennen bɛn na ohyiae? (b) Dɛn nti na Yesu nkyerɛkyerɛ no maa nkurɔfo akuwakuw no ho dwiriw wɔn?\n9 Ɔkwan bɛn so na na Yesu wɔ tumi wɔ ɔkasa mu? Na ɔtaa kyerɛkyerɛ wɔ petee mu—atare ne mmepɔw ho, mmɔnten ne gua so. (Marko 6:53-56; Luka 5:1-3; 13:26) Sɛ na ne nsɛm no nyɛ n’atiefo no dɛ a, anka wobetumi afi hɔ akɔ wɔn baabi ntɛm pa ara. Bere a na womfii nhoma tintim ase no, na ɛsɛ sɛ atiefo a wɔn ani gye asɛm no ho no de ne nsɛm no sie wɔn tirim ne wɔn koma mu. Enti na ɛsɛ sɛ Yesu nkyerɛkyerɛ no yɛ nea etumi twetwe adwene, wotumi te ase yiye, na ɛnyɛ den sɛ wɔbɛkae. Nanso, asɛyɛde yi anyɛ Yesu den. Sɛ nhwɛso no, susuw ne Bepɔw so Asɛnka no ho hwɛ.\n10 Afe 31 Y.B. mfiase anɔpa bi, nkurɔfokuw bi hyiaam wɔ bepɔw bi a ɛbɛn Galilea Po no ho. Ná wɔn mu bi fi Yudea ne Yerusalem a ɛwɔ akyirikyiri kilomita 100 kosi 110 na aba. Afoforo fi Tiro ne Sidon mpoano a ɛwɔ atifi fam no na ɛbae. Ayarefo pii bɛn Yesu bɛkaa no, na ɔsaa wɔn nyinaa yare. Bere a anka wɔn mu biako mpo a na ɔyare denneennen no, ofii ase kyerɛkyerɛɛ wɔn. (Luka 6:17-19) Bere a owiee kasa akyi no, nea wɔtee no maa wɔn ho dwiriw wɔn. Dɛn ntia?\n11 Mfe bi akyi no, obi a ɔtee saa kasa no kyerɛwee sɛ: “Ne kyerɛkyerɛ no maa nkurɔfo akuwakuw no ho dwiriw wɔn, efisɛ ɔkyerɛkyerɛ wɔn sɛ nea ɔwɔ tumi.” (Mateo 7:28, 29) Yesu de tumi a ebetumi ama wɔate nka na ɛkasae. Ogyinaa Onyankopɔn ananmu kasae, na ɔde ne nkyerɛkyerɛ no gyinaa Onyankopɔn Asɛm mu tumi so. (Yohane 7:16) Ná Yesu nsɛm no mu da hɔ, n’afotu dan ti, na na wontumi nnye n’asɛm ho kyim. Ne nsɛm no tumi kyerɛkyerɛɛ nneɛma mu kosii ase, na na otumi du n’atiefo koma mu. Ɔkyerɛkyerɛɛ wɔn sɛnea wobetumi anya anigye, sɛnea wɔbɔ mpae, sɛnea wɔhwehwɛ Onyankopɔn Ahenni, ne sɛnea wɔto fapem ma daakye. (Mateo 5:3–7:27) Ne nsɛm no kanyan wɔn a nokware ne trenee ho kɔm de wɔn no koma. Na saafo no wɔ ɔpɛ sɛ ‘wɔbɛpa wɔn ho akyi’ na wɔagyaw biribiara hɔ abedi n’akyi. (Mateo 16:24; Luka 5:10, 11) Yesu nsɛm a tumi wom ho adanse bɛn ara ni!\n‘Tumi Wɔ Nneyɛe Mu’\n12, 13. Ɔkwan bɛn so na na Yesu wɔ ‘tumi wɔ nneyɛe mu,’ na na n’anwonwade no gu ahorow dɛn?\n12 Na Yesu wɔ ‘tumi wɔ nneyɛe mu’ nso. (Luka 24:19) Nsɛmpa no bɔ anwonwade ahorow pɔtee bɛboro 30 a ɔyɛe ho amanneɛ—ne nyinaa wɔ ‘Yehowa tumi’ mu. * (Luka 5:17) Yesu anwonwade ahorow no kaa nnipa mpempem pii asetra. Anwonwade abien pɛ a ɔyɛe—nnipa 5,000, ne akyiri yi, nnipa 4,000 aduanma, a na “mmea ne mmofra nka ho” no kaa nnipa a ebia wɔn dodow bɛyɛ 20,000!—Mateo 14:13-21; 15:32-38.\n“Wohuu Yesu sɛ ɔnam po no so”\n13 Ná Yesu anwonwade no gu ahorow kɛse. Ná ɔwɔ adaemone so tumi, na otuu wɔn a wammrɛ ho. (Luka 9:37-43) Na ɔwɔ abɔde mu nneɛma so tumi, ɔdan nsu nsa. (Yohane 2:1-11) Ɔnantew Galilea Po a mframa bɔ so kɛse no so maa n’asuafo no ho dwiriw wɔn. (Yohane 6:18, 19) Na ɔwɔ yare so tumi, ɔsaa nipadua akwaa a adi dɛm, nyarewa a enni sabea, ne wɔn a na wɔda owupa so yare. (Marko 3:1-5; Yohane 4:46-54) Ɔsaa saa nyarewa no wɔ akwan pii so. Yesu saa ebinom a na wɔwɔ akyirikyiri yare, bere a afoforo de ɔno ankasa de ne nsa kaa wɔn. (Mateo 8:2, 3, 5-13) Wɔsaa ebinom yare mpofirim, na wɔsaa afoforo nso yare nkakrankakra.—Marko 8:22-25; Luka 8:43, 44.\n14. Tebea horow bɛn mu na Yesu daa no adi sɛ ɔwɔ tumi a ɔde beyi owu afi hɔ?\n14 Nea ɛyɛ nwonwa no, na Yesu wɔ tumi a ɔde beyi owu afi hɔ. Onyan awufo baasa wɔ mmere horow mu a wɔayɛ ho kyerɛwtohɔ. Onyan abeawa bi a na wadi mfirihyia 12 maa n’awofo, onyan ɛna kunafo bi ba a na odi no ba koro maa no, na onyan onuabarima bi a wɔdɔ no maa ne nuabeanom. (Luka 7:11-15; 8:49-56; Yohane 11:38-44) Tebea biara nni hɔ a ɛyɛɛ den maa no. Onyan abeawa a na wadi mfirihyia 12 a owui no fii owupa so. Onyan ɔbea kunafo no ba no fii funnaka mu, na akyinnye biara nni ho sɛ na ɛyɛ da a owui no ara. Na onyan Lasaro fii ɔboda mu bere a na wɔasie no nnanan no.\nTumi a Wɔde Di Dwuma Ayamye, Nhumu, ne Tema Mu\n15, 16. Adanse bɛn na ɛwɔ hɔ a ɛkyerɛ sɛ na Yesu nyɛ pɛsɛmenkominya wɔ sɛnea ɔde ne tumi dii dwuma no mu?\n15 Sɛ wɔde Yesu tumi no maa sodifo bi a ɔnyɛ pɛ a, wunhu sɛ anka obetumi de adi dwuma ɔkwammɔne so? Nanso, Yesu anyɛ bɔne. (1 Petro 2:22) Wamma pɛsɛmenkominya, anuonyampɛ, ne anibere a ɛma nnipa de wɔn tumi pira afoforo no angu ne ho fĩ.\n16 Yesu amfa ne tumi no anni dwuma pɛsɛmenkominya mu, na wamfa anni dwuma anhwehwɛ n’ankasa mfaso da. Bere a na ɔkɔm de no no, wannan abo abodoo anni. (Mateo 4:1-4) Agyapade kakraa bi a na ɔwɔ no yɛ adanse a ɛkyerɛ sɛ wamfa ne tumi no anni dwuma ampɛ honam fam mfaso. (Mateo 8:20) Adanse foforo wɔ hɔ a ɛkyerɛ sɛ ɛnyɛ pɛsɛmenkominya adwene na ɛma ɔyɛɛ ahoɔdenne. Sɛ ɔyɛ anwonwade ahorow a, na ɔhwere biribi. Bere a ɔsaa ayarefo yare no, tumi fii ne mu. Bere a ɔsaa onipa biako mpo yare no, ɔtee sɛ tumi yi refi ne mu. (Marko 5:25-34) Nanso, ɔmaa nkurɔfokuw de wɔn nsa kaa no, na wɔn nyinaa nyaa ayaresa. (Luka 6:19) Ayamye bɛn ara ni!\n17. Ɔkwan bɛn so na Yesu daa no adi sɛ ɔde ne tumi dii dwuma nyansam?\n17 Yesu de ne tumi no dii dwuma nyansam. Wanyɛ ahoɔdenne anaa ahwɛde ahorow a mfaso nni so amfa anhoahoa ne ho da. (Mateo 4:5-7) Wampɛ sɛ ɔbɛyɛ sɛnkyerɛnne de agye Herode ani wɔ adwemmɔne a na ɔde repɛ biribi ahu no ho. (Luka 23:8, 9) Sɛ́ anka Yesu bɛbɔ ne tumi ho dawuru no, mpɛn pii no, ɔka kyerɛɛ nkurɔfo a ɔsaa wɔn yare no sɛ wɔnnka nnkyerɛ obiara. (Marko 5:43; 7:36) Ná ɔmpɛ sɛ nkurɔfo gyina nsɛm a ɛkanyan adwene a wɔte so bɛkeka ne ho nsɛm.—Mateo 12:15-19.\n18-20. (a) Dɛn na ɛmaa Yesu de ne tumi dii dwuma sɛnea ɔyɛe no? (b) Wote nka dɛn wɔ ɔkwan a Yesu faa so saa ɔbarima sotifo bi yare no ho?\n18 Ná ɔbarima a ɔwɔ tumi yi, Yesu, nte sɛ sodifo pii a wɔadi tumi atirimɔden so a wɔabu wɔn ani agu afoforo ahiade ne wɔn amanehunu so no. Ná Yesu dwen nnipa ho. N’ani a ɛbɔɔ nnipa a na wɔrehu amane so kɛkɛ no kaa no kɛse ma oyii wɔn fii wɔn amanehunu mu. (Mateo 14:14) Osusuw wɔn nkate ne wɔn ahiade ho, na ɔdɔ mu a ofi susuw afoforo ho yi nyaa sɛnea ɔde ne tumi dii dwuma no so nkɛntɛnso. Yehu nhwɛso a ɛka koma wɔ Marko 7:31-37.\n19 Saa bere yi de nkurɔfo akuwakuw no huu Yesu na wɔde ayarefo pii baa ne nkyɛn, na ɔsaa wɔn nyinaa yare. (Mateo 15:29, 30) Nanso, Yesu yii ɔbarima bi fii wɔn mu sɛnea ɛbɛyɛ a obedi ɔno nkutoo ho dwuma. Ná ɔbarima no yɛ ɔsotifo a na ɔpo dodow paa. Ɛbɛyɛ sɛ Yesu huu sɛnea na ɔbarima yi suro anaa ɔfɛre ade no. Yesu yɛɛ ade nyansam faa ɔbarima no—fii nkurɔfokuw no mu—kɔɔ nkyɛn wɔ kokoam baabi. Afei Yesu nam sɛnkyerɛnne bi a ɔyɛe so maa ɔbarima no huu nea na ɔrebɛyɛ no. Ɔde “ne nsateaa hyehyɛɛ n’asom, na ɔtoo ntasu de kaa ne tɛkrɛma.” * (Marko 7:33) Nea edi hɔ no, Yesu hwɛɛ soro, na oguu ahome bɔɔ mpae. Ná ɔbarima no bɛte adeyɛ yi ase sɛ, ‘Nea merebɛyɛ ama wo yi fi Onyankopɔn tumi mu.’ Awiei koraa no, Yesu kae sɛ: “Bue!” (Marko 7:34) Ɔkaa saa no, ɔbarima no aso buei, na otumi kasae yiye.\n20 Hwɛ sɛnea ɛka koma sɛ wubehu sɛ bere a Yesu de tumi a Onyankopɔn de ama no no resa amanehunufo yare mpo no, ofii ayamye mu susuw wɔn nkate ho! So ɛnyɛ awerɛkyekye sɛ wubehu sɛ Yehowa de Mesia Ahenni no ahyɛ Sodifo a ɔwɔ ayamhyehye ne tema saa no nsam?\nNneɛma a Ɛrebɛba Ho Sɛnkyerɛnne\n21, 22. (a) Dɛn na Yesu anwonwade no kyerɛe? (b) Esiane sɛ Yesu wɔ abɔde so tumi nti, dɛn na yebetumi ahwɛ kwan wɔ N’ahenni nniso no ase?\n21 Ahoɔdenne a Yesu yɛe wɔ asase so no yɛɛ nhyira akɛse a ɛrebɛba wɔ n’ahenni nniso ase no ho sɛnkyerɛnne ara kwa. Wɔ Onyankopɔn wiase foforo no mu no, Yesu bɛyɛ anwonwade bio—na ɛbɛkɔ so wɔ wiase nyinaa! Susuw nneɛma a ɛyɛ anigye a ɛrebɛba no bi ho hwɛ.\n22 Yesu besiesie asase so abɔde a nkwa wom ne wɔn asetra ma akari pɛ. Kae sɛ ɔdaa no adi sɛ ɔwɔ abɔde so tumi denam ahum a ɔma ɛyɛɛ komm no so. Ɛnde, akyinnye biara nni ho sɛ, wɔ Kristo Ahenni nniso ase no, ɛho renhia sɛ adesamma suro sɛ ahum, asasewosow, ogya bepɔw a ɛpae, anaa asiane foforo bɛhaw wɔn. Esiane sɛ Yesu yɛ Odwumayɛni a Waben a ɔno na Yehowa ma ɔbɔɔ asase ne ɛso nneɛma nyinaa nti, onim sɛnea asase te yiye. Onim sɛnea ɔde ɛso nneɛma bedi dwuma wɔ ɔkwan a ɛfata so. Wɔ ne nniso ase no, wɔbɛdan asase mu yi nyinaa Paradise.—Luka 23:43.\n23. Sɛ́ Ɔhene no, ɔkwan bɛn so na Yesu bedi adesamma ahiade ho dwuma?\n23 Na adesamma ahiade nso ɛ? Sɛnea Yesu tumi de nnuan kakraa bi maa nnipa mpempem pii ma wodi mee no ma yenya awerɛhyem sɛ ne nniso no beyi ɔkɔm afi hɔ. Nokwarem no, aduan pii a wɔbɛkyekyɛ ma obiara anya bi no beyi ɔkɔm afi hɔ koraa. (Dwom 72:16) Nyarewa so tumi a ɔwɔ no ka kyerɛ yɛn sɛ wɔbɛsa ayarefo, anifuraefo, asotifo, ne mpakye yare—koraa afebɔɔ. (Yesaia 33:24; 35:5, 6) Awufo a otumi nyanee wɔn no ma yenya awerɛhyem sɛ nea ɛka ne kɛseyɛ sɛ ɔsoro Hene ho ne tumi a ɔwɔ a ɔde benyan nnipa ɔpepem pii a yennim wɔn dodow a ɛyɛ N’agya anigye sɛ ɔbɛkae wɔn no.—Yohane 5:28, 29.\n24. Bere a yɛresusuw Yesu tumi ho no, dɛn na ɛsɛ sɛ yɛkae, na dɛn ntia?\n24 Bere a yɛresusuw Yesu tumi ho no, ma yɛnkae sɛ Ɔba yi suasua N’agya pɛpɛɛpɛ. (Yohane 14:9) Enti sɛnea Yesu de tumi di dwuma no ma yehu sɛnea Yehowa de tumi di dwuma no pefee. Sɛ nhwɛso no, susuw sɛnea Yesu fi tema mu saa ɔkwatani bi yare no ho hwɛ. Ɔbarima no yɛɛ Yesu mmɔbɔ ma ɔteɛɛ ne nsa kaa no sɛ: “Mepɛ.” (Marko 1:40-42) Yehowa nam kyerɛw nsɛm a ɛte sɛ eyi so reka sɛ, ‘Saa na mede me tumi di dwuma!’ So ɛnka wo mma wunyi ade nyinaa so tumfoɔ Nyankopɔn no ayɛ, na wonna no ase sɛ ɔde ne tumi di dwuma wɔ ɔdɔ mu saa?\n^ nky. 1 Ahum taa tu mpofirim wɔ Galilea Po no so. Esiane sɛ ɔtare no wɔ fam (ɛwɔ fam sen po bɛyɛ mita 200) nti, ɛso mframa no yɛ hyew sen mframa a ɛwɔ beae a atwa ho ahyia no, na eyi ma wim yɛ basabasa wɔ hɔ. Mframa a ano yɛ den fi Hermon Bepɔw a ɛwɔ atifi fam no so de kirididi bɔ fa Yordan Bon no mu. Bere a ewim atɛm dinn no, ahum a ano yɛ den betumi atu mpofirim.\n^ nky. 12 Afei nso, ɛtɔ mmere bi a Nsɛmpa no ka anwonwade pii ho asɛm bom biako. Sɛ nhwɛso no, bere bi ‘kurow mu nyinaa’ baa ne nkyɛn, na ɔsaa ayarefo “bebree” yare.—Marko 1:32-34.\n^ nky. 19 Ná ntasu a wɔtew yɛ ɔkwan anaa ayaresa ho sɛnkyerɛnne a na Yudafo ne Amanaman mufo nyinaa gye tom, na wɔbɔ ntasu a wɔde sa yare ho amanneɛ wɔ rabifo nhoma ahorow mu. Ebetumi aba sɛ Yesu tew ntasu sɛnea ɛbɛyɛ a ɔbarima no behu sɛ ɔrebɛsa no yare. Sɛnea ɛte biara no, Yesu amfa ntasu ansa yare sɛ aduru.\nYesaia 11:1-5 Ɔkwan bɛn so na Yesu da “mmaninyɛ honhom” adi, na ahotoso bɛn na yebetumi anya wɔ ne nniso no mu?\nMarko 2:1-12 Yesu anwonwakwan so ayaresa no da no adi sɛ tumi bɛn na wɔde ama no?\nYohane 6:25-27 Ɛwom sɛ Yesu nam anwonwakwan so dii nkurɔfo honam fam ahiade ho dwuma maa wɔn de, nanso na dɛn ne ne som adwuma no botae titiriw?\nYohane 12:37-43 Dɛn nti na nnipa bi a wohuu Yesu anwonwade no nyaa ne mu gyidi, na dɛn na yebetumi asua afi eyi mu?\nAdɛn nti na yebetumi anya ahotoso sɛ ɛrenkyɛ koraa Onyankopɔn Hene a wasra no no bɛkeka ne ho na wama Onyankopɔn apɛde ayɛ hɔ korakora wɔ asase so?


Dɛn Na Yebetumi De Akyɛ Yehowa?\nƆwɛn-Aban—Nea Adesua Nsɛm Wom | November 2018\nKENKAN WƆ Afrikaans Albanian Alur Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Cibemba Cinyanja Croatian Czech Damara Dangme Danish Douala Dutch Edo Efik English Esan Estonian Ewe Fijian Finnish Fon French Ga Garifuna Georgian German Greek Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe (North Central) Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (West Africa) Polish Ponapean Portuguese Portuguese (Portugal) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nBERE bi Yesu kaa sɛ: “Ɔma mu wɔ anigye pii sen ogye.” (Aso. 20:35) Nokwasɛm titiriw yi, ɛfa yɛne Yehowa abusuabɔ ho. Adɛn nti na yɛreka saa? Yehowa akyɛ yɛn nneɛma pii a ɛma yɛn ani gye, nanso sɛ yɛkyɛ Yehowa ade a, yɛn ani betumi agye pa ara. Dɛn na yebetumi de akyɛ Yehowa? Mmebusɛm 3:9 ka sɛ: “Fa w’ahonyade hyɛ Yehowa anuonyam.” Yɛn ‘ahonyade’ no, ebi ne yɛn bere, yɛn dom akyɛde, yɛn ahoɔden, ne yɛn ahode. Sɛ yɛde yɛn ahonyade a ɛte saa boa nokware som a, na yɛrekyɛ Yehowa ade. Yɛyɛ saa a, ɛma yɛn ani gye papaapa.\nDɛn na ɛbɛboa yɛn na yɛammu yɛn ani angu yɛn ahonyade a yɛde bɛkyɛ Yehowa so? Ɔsomafo Paulo ka kyerɛɛ Korintofo no sɛ ‘wonyi biribi nsie’ mfa nyi ntoboa. (1 Kor. 16:2) Sɛ wopɛ akwan a yɛfa so yi ntoboa wɔ wo mpɔtam hɔ ho nsɛm pii a, dɛn na wubetumi ayɛ? Yɛsrɛ sɛ hwɛ adaka a ɛwɔ ase ha no.\nƐnyɛ aman nyinaa so na obi betumi afa Intanɛt so ayi ntoboa. Nanso, wubehu akwan foforo a wubetumi afa so ayi ntoboa wɔ wɛbsaet (donations web page) hɔ. Aman bi so no, nsɛm a nkurɔfo taa bisa fa ntoboa ho no, wonya ho mmuae wɔ baabi a nkurɔfo yi ntoboa wɔ jw.org wɛbsaet hɔ.\nƆkwan Tiaa a Yɛfa So Yi Ntoboa Wɔ Intanɛt So\nƐNYƐ DEN SƐ WUBEHU\nBɔ donate.jw.org hyɛ web browser no mu\nWubue JW Library® a, klik “Donations” so\nNE YƐ NYƐ DEN\nWubetumi ayi ntoboa bere biara, anaa wubetumi akyerɛ sɛ wubeyi ntoboa pɔtee bi bosome biara:\nWiase Nyinaa Adwuma\n“Tɔ Nokware Na Ntɔn”\n“Mɛnantew Wo Nokware Mu”\nFa Wo Ho To Yehowa So Na Nya Nkwa!\nHena Na Ɔkyerɛ Wo Nea Ɛsɛ Sɛ Woyɛ?\nWorenya Yehowa Adwene Anaa?\nƆWƐN-ABAN—NEA ADESUA NSƐM WOM November 2018


Genesis 35 | Intanɛt So Bible| Wiase Foforɔ Nkyerɛaseɛ\n35 Ɛno akyi no, Onyankopɔn ka kyerɛɛ Yakob sɛ: “Sɔre kɔ Betel kɔtena hɔ,+ na si afɔremuka wɔ hɔ ma nokware Nyankopɔn a oyii ne ho adi kyerɛɛ wo bere a woreguan afi wo nua Esau nkyɛn no.”+ 2 Ɛnna Yakob ka kyerɛɛ ne fiefo ne wɔn a wɔka ne ho nyinaa sɛ: “Montow ananafo anyame a ɛwɔ mo nkyɛn no nyinaa ngu,+ na montew mo ho na monsesa mo ntade,+ 3 na momma yɛnkɔ Betel. Mesi afɔremuka wɔ hɔ ama nokware Nyankopɔn a otiee me wɔ m’ahohia+ mu na odii m’akyi wɔ m’akwantu mu no.”+ 4 Enti wɔde ananafo anyame+ a ɛwɔ wɔn nkyɛn nyinaa ne asomuade a ɛhyehyɛ wɔn no maa Yakob, na ɔde siee+ dua kɛse bi ase wɔ Sekem kurotia. 5 Afei osiim kɔe, na Onyankopɔn ho hu tɔɔ nkurow a atwa wɔn ho ahyia no so,+ enti wɔantiw Yakob mma no. 6 Na Yakob ne wɔn a wɔka ne ho nyinaa koduu Lus,+ anaa Betel, a ɛwɔ Kanaanfo asase so no. 7 Osii afɔremuka wɔ hɔ na ɔfrɛɛ hɔ El-Betel, efisɛ ɛhɔ na nokware Nyankopɔn no yii ne ho adi kyerɛɛ no bere a ɔreguan afi ne nua no nkyɛn no.+ 8 Akyiri yi Debora+ a na ɔhwɛ Rebeka no wui na wosiee no dua kɛse bi ase wɔ Betel ase. Enti ɔtoo hɔ din Alon-Bakut. 9 Onyankopɔn san yii ne ho adi kyerɛɛ Yakob bere a ofi Padan-Aram+ reba no, na ohyiraa no.+ 10 Na Onyankopɔn ka kyerɛɛ no sɛ: “Wo din de Yakob.+ Nanso wɔremfrɛ wo Yakob bio, na mmom wɔbɛfrɛ wo Israel.” Enti ofii ase frɛɛ no Israel.+ 11 Afei Onyankopɔn san ka kyerɛɛ no sɛ: “Mene ade nyinaa so Tumfoɔ Nyankopɔn.+ W’ase ntrɛw na yɛ bebree. W’asefo bɛdan aman ne aman asafodɔm, na ahene befi w’asen mu aba.+ 12 Na asase+ a mede maa Abraham ne Isak no, mede bɛma wo ne w’asefo+ a wobedi w’akyi aba no.” 13 Ɛno akyi no, Onyankopɔn fii baabi a ɔne no kasae no kɔɔ soro.+ 14 Afei Yakob de ɔbo yɛɛ nkaedum sii baabi a ɔne no kasae no,+ na ohwiee afɔrebɔ nsa ne ngo guu so.+ 15 Na Yakob frɛɛ baabi a Onyankopɔn ne no kasae no Betel.+ 16 Afei wotu fii Betel, na bere a wokoduu baabi a ɛne Efrata+ ntam twe kakra no, awo kaa Rahel, na awo no mu yɛɛ den.+ 17 Nanso bere a n’awo no mu yɛɛ den no, nea ɔregye no awo no kae sɛ: “Nsuro na wobɛsan anya ɔbabarima yi nso.”+ 18 Bere a ne kra+ refi ne mu, kyerɛ sɛ ɔrewu no,+ ɔtoo ne din Ben-Oni; nanso ne papa frɛɛ no Benyamin.+ 19 Enti Rahel wui na wosiee no Efrata, anaa Betlehem,+ kwan so. 20 Na Yakob yɛɛ nkaedum sii ne nna so. Eyi ne Rahel nna so nkaedum de besi nnɛ.+ 21 Ɛno akyi no, Israel fii hɔ kosii ne ntamadan wɔ Eder+ aban no akyi baabi. 22 Bere a Israel te+ asase no so no, da bi Ruben ne ne papa yefam Bilha dae, na Israel tee.+ Ná Yakob mmabarima no yɛ dumien. 23 Lea mma ne Ruben,+ a ɔyɛ Yakob ba panyin no, ne Simeon, Lewi, Yuda, Isakar, ne Sebulon. 24 Rahel mma ne Yosef ne Benyamin. 25 Na Rahel abaawa Bilha mma ne Dan ne Naftali. 26 Lea abaawa Silpa mma ne Gad ne Aser. Eyinom ne mmabarima a wɔwoo wɔn maa Yakob wɔ Padan-Aram. 27 Awiei koraa no, Yakob koduu ne papa Isak nkyɛn wɔ Mamre,+ wɔ Kiriat-Arba,+ kyerɛ sɛ Hebron, baabi a Abraham ne Isak kɔsoɛe sɛ ahɔho no.+ 28 Mfe a Isak dii nyinaa yɛ ɔha aduɔwɔtwe.+ 29 Afei Isak gyaa mu wui bere a wanyin abɔ akora na ne nna amee no,+ na ne mma Esau ne Yakob siee no kaa ne nkurɔfo ho.+


Maleachi 2 HTB - Malaki 2 ASCB\nAsɔfoɔ No Animka\n1Afei mo asɔfoɔ, saa animka yi wɔ mo. 2Sɛ moantie, sɛ moannyɛ mo adwene sɛ mobɛhyɛ me animuonyam a, mede nnome bɛba mo so, na mɛdane mo nhyira ama ayɛ nnome. Aane, madome mo dada, ɛfiri sɛ monyɛɛ mo adwene sɛ mobɛhyɛ me animuonyam, sɛdeɛ Asafo Awurade seɛ nie.\n3Mo enti mɛka mo asefoɔ anim, na mede mo afahyɛ afɔrebɔ mmoa no agyanan bɛpete mo anim, na wɔasoa mo aka ho akɔ. 4Na mobɛhunu sɛ, masoma ma wɔde saa animka yi abrɛ mo sɛdeɛ ɛbɛyɛ a me ne Lewi apam no bɛkɔ so atena hɔ. Sɛdeɛ Asafo Awurade seɛ nie. 5Me ne no yɛɛ apam, nkwa ne asomdwoeɛ apam. Na apam no botaeɛ ne sɛ ɛbɛma Lewi nkwa ne asomdwoeɛ, enti memaa no nkwa ne asomdwoeɛ. 6Nokorɛ nkyerɛkyerɛ firii nʼanom, na wanka nkontomposɛm biara. Ɔne me nantee asomdwoeɛ ne nokorɛdie mu, na ɔmaa bebree danee wɔn ho firii bɔne ho.\n7“Ɛsɛ sɛ ɔsɔfoɔ ano kora nimdeɛ. Nnipa hwehwɛ nkyerɛkyerɛ firi ne nkyɛn, ɛfiri sɛ ɔyɛ Asafo Awurade no somafoɔ. 8Nanso moamane afiri ɛkwan no so, na mo nkyerɛkyerɛ ama bebree asuntisunti; moabu me ne Lewi apam no so.” Sɛdeɛ Asafo Awurade seɛ nie. 9“Enti, mama mo anim agu ase na mabrɛ mo ase wɔ nnipa anim, ɛfiri sɛ moannante mʼakwan so na mmom mode animhwɛ abu mmara so.”\nYuda Anni Nokorɛ\n10Yɛn nyinaa mfiri Agya baako anaa? Ɛnyɛ Onyankopɔn baako na ɔbɔɔ yɛn? Na, afei, adɛn enti na yɛnni yɛn ho yɛn ho nokorɛ, na yɛde bu yɛn agyanom apam no so?\n11Yuda anni nokorɛ. Akyiwadeɛ bi asi wɔ Israel ne Yerusalem mu: Yuda agu hyiadan a Awurade dɔ no ho fi, ɛfiri sɛ waware ɔbaa a ɔsom ananafoɔ nyame. 12Ɔbarima a ɔyɛ yei deɛ, sɛdeɛ ɔteɛ biara, Awurade mpam no mfiri Yakob ntomadan mu, mpo sɛ ɔde afɔrebɔdeɛ rebrɛ Asafo Awurade no koraa a.\n13Adeɛ a moyɛ bio ne sɛ: mode nisuo fɔ Awurade afɔrebukyia no. Mote nisuo na motwa adwo ɛfiri sɛ ɔnhwɛ mo afɔrebɔdeɛ no bio, na ɔmmfa anigyeɛ nnye mfiri mo nkyɛn. 14Mobisa sɛ, “Adɛn nti?” Ɛfiri sɛ Awurade te sɛ ɔdanseni a ɔda wo ne wo mmeranteberɛ mu yere ntam, a woanni no nokorɛ.\n15Ɛnyɛ Awurade korɔ no ara na ɔbɔɔ mo? Ɔhonam fam ne honhom fam no, moyɛ ne dea. Deɛn na Onyankopɔn hwehwɛ? Ɔrehwehwɛ mma a onyamesuro wɔ wɔn mu. Enti da wo ho so wɔ honhom mu, na di wo mmeranteberɛ mu yere nokorɛ.\n16“Mekyiri awaregyaeɛ!” Sɛdeɛ Awurade Israel Onyankopɔn seɛ nie. “Na metane ɔbarima a ɔde abufuhyeɛ hyɛ ne yere so na ɔsane de ne ntoma kata ne so,” sɛdeɛ Asafo Awurade seɛ nie.\nEnti da wo ho so wɔ honhom mu, na di nokorɛ.\nMobisa sɛ, “Ɛkwan bɛn so na moatuatua nʼaso?”\nMoka sɛ, “Wɔn a wɔyɛ bɔne nyinaa tene wɔ Awurade anim, na wɔsɔ nʼani,” anaa “Onyankopɔn ɔtemmufoɔ nokwafoɔ no wɔ he?”\nASCB : Malaki 2


Ɛsɛ sɛ Yɛsuro Satan Anaa?\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Garifuna Georgian German Greek Greenlandic Guarani Haitian Creole Hebrew Hiligaynon Hmong (White) Hungarian Icelandic Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisi Kisonge Kongo Korean Krio Lingala Lithuanian Luganda Luo Macedonian Malagasy Mam Maya Mazatec (Huautla) Moore Myanmar Nahuatl (Central) Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Ayacucho) Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tshiluba Tsonga Tswana Turkish Twi Ukrainian Umbundu Uruund Vietnamese Waray-Waray Wayuunaiki Xhosa Zande Zulu\nASƐM A ƐDA SO | SATAN ƆWƆ HƆ ANKASA?\nCarbon monoxide, yɛnhu nso ɛdi awu. Saa ara na Satan te\nMframa bɔne bi wɔ hɔ a wɔfrɛ no carbon monoxide. Saa mframa no, ɛnni kɔla na ɛnni pampan, enti sɛ ɛwɔ baabi a, wobɛtumi ahome bi a worenhu. Nnipa a awuduru kum wɔn wɔ wiase no, bɛyɛ emu fã de, carbon monoxide na ekum wɔn. Nanso, mmɔ hu. Akwan bi wɔ hɔ a wobɛtumi afa so ahu baabi a saa mframa bɔne no bi wɔ na woanhome bi. Nnipa pii wɔ hɔ a, nea wɔyɛ ne sɛ wɔde mfiri bi bobɔ wɔn afie ne mmeae foforo. Sɛ carbon monoxide bɛfa hɔ pɛ, na mfiri no abɔ ayɛ dede. Ɛno ma wɔtumi yɛ ntɛm fi hɔ.\nSatan te sɛ carbon monoxide. Nnipa mfa wɔn ani nhu no, na ne ho nso yɛ hu. Nanso nsuro, efisɛ Onyankopɔn nnyaw yɛn kwa. Wama yɛn nneɛma bi a ɛmma Satan nnya yɛn. Saa nneɛma no bi ni:\nYɛtumi paw nea yɛpɛ sɛ yɛyɛ. Nea Yakobo 4:7 ka kyerɛ yɛn ni: “Munsiw Ɔbonsam kwan na obeguan afi mo ho.” Ɛyɛ ampa sɛ Satan wɔ tumi, nanso ɔrentumi nhyɛ wo mma wonyɛ biribi a wompɛ. Sɛ́ wobɛyɛ biribi anaa wonyɛ de, ɛwɔ wo ara wo nsam. Petro nhoma a ɛdi kan ti 5, nkyekyɛm 9 ka sɛ: “Momfa gyidi nnyina hɔ pintinn ne [Ɔbonsam] nni asi.” Kae sɛ bere a Satan sɔɔ Yesu hwɛe, na mprɛnsa no nyinaa, Yesu anyɛ nea ɔkae no, Satan gyaw no hɔ kɔe. (Mateo 4:11) Wo nso, sɛ wopɛ a, wobɛtumi apo nea Satan bɛyɛ biara.\nYɛne Onyankopɔn bɛtumi afa adamfo. Yakobo 4:8 ka sɛ ‘yɛmmɛn Onyankopɔn.’ Yehowa ankasa aka sɛ ɔpɛ sɛ wo ne no fa adamfo. Wobɛyɛ dɛn ayɛ saa? Ɔkwampa a wobɛtumi afa so ayɛ saa ne sɛ wobɛfi ase asua ne ho ade wɔ Bible mu. (Yohane 17:3) Nea wobɛhu no bɛma woadɔ Yehowa, na saa ɔdɔ no bɛma woayɛ nea ɔpɛ. (1 Yohane 5:3) Sɛ wobɛn w’Agya a ɔwɔ soro no a, dɛn na ɔno nso bɛyɛ? Yakobo toaa so sɛ, ‘ɔbɛbɛn wo.’\nYehowa ma yɛn nneɛma bi a ɛmma Satan nnya yɛn\nOnyankopɔn ahyɛ bɔ sɛ ɔbɛbɔ yɛn ho ban. Mmebusɛm 18:10 ka sɛ: “Abannennen ne Yehowa din. Emu na ɔtreneeni guan kɔ, na onya ahobammɔ.” Ɛno nkyerɛ sɛ Onyankopɔn din te sɛ bansere anaa sɛbɛ bi a ɛbɔ yɛn ho ban fi nneɛma bɔne ho. Mmom, nea ɛkyerɛ ne sɛ, sɛ obi nya obu a ɛfata ma Onyankopɔn din a, ɔbɛtumi asrɛ no bere biara sɛ ɔmmɔ ne ho ban.\nNhwɛso pa a yɛbɛtumi asuasua. Asomafo Nnwuma 19:19 ma yɛhu biribi pa bi a ebinom yɛe wɔ Efeso. Afei ara na na wɔabɛyɛ Kristofo. Kyerɛwsɛm no ka sɛ: “Wɔn a wodi asumansɛm no mu pii de wɔn nhoma ba bɛhyew ma obiara hui. Na wobuu ne nyinaa ano hui sɛ ne bo yɛ nnwetɛbona ɔpeduonum.” * Saa Kristofo no sɛee biribiara a wɔde di asumansɛm a wɔannwen ne bo ho koraa. Nea wɔyɛe no yɛ nhwɛso pa ma yɛn. Abosonsɛm, asumansɛm ne nneɛma a ɛtete saa ahyɛ wiase yi mu ma. Nneɛma bi wɔ hɔ a, sɛ obi yɛ a, anhwɛ a ɔrenhu sɛ ɛne asumansɛm wɔ biribi yɛ. Nneɛma a wɔde yɛ asumansɛm anaa nyankomade nso, ebi wɔ hɔ a, obi bɛfa no sɛ ɛnyɛ hwee. Nanso saa nneɛma no bɛtumi ama ahonhommɔne anya yɛn so tumi. Enti ɛho hia sɛ wohwɛ yiye na saa nneɛma no bi ammɛn wo mpo.—Deuteronomium 18:10-12.\nRogelio a yɛkaa ne ho asɛm wɔ Ɔwɛn-Aban yi asɛm a edi kan mu no, ɔdii mfe 50 ansa na ɔregye adi sɛ Ɔbonsam bi wɔ hɔ. Dɛn na ɛmaa n’adwene sesae? Ɔkaa sɛ: “Saa bere no na medii kan nyaa Bible. Nea mesua fii Kyerɛwnsɛm mu no na ɛmaa megye dii sɛ Ɔbonsam wɔ hɔ ampa. Nea mesuae no aboa me nso ma menyɛ nneɛma a ɛbɛma Ɔbonsam anya me.”\n“Nea mesua fii Kyerɛwnsɛm mu no na ɛmaa megye dii sɛ Ɔbonsam wɔ hɔ ampa. Nea mesuae no aboa me nso ma menyɛ nneɛma a ɛbɛma Ɔbonsam anya me”\nSatan nni hɔ bio a anka wopɛ? Kyerɛwnsɛm no ka sɛ bere bi bɛba a Ɔbonsam a ɔredaadaa nnipa pii no, ‘wɔbɛtow no ato ogya tare a sufre wom mu.’ (Adiyisɛm 20:10) Ɛnyɛ ogya ankasa ho asɛm na ɛreka, efisɛ honhom abɔde de, ogya anaa sufre rentumi nyɛ no hwee. Enti ogya tare no gyina hɔ ma ɔsɛe korakora. Yɛrente Satan nka bio. Saa bere no, wɔn a wɔdɔ Onyankopɔn ani bɛgye sɛ!\nNanso seesei de, kɔ so ara sua Yehowa ne n’apɛde ho ade. * Wo deɛ dwen ho hwɛ: Bere bi reba a yɛbɛtumi aka sɛ, “Satan nni hɔ!”\n^ nky. 8 Sɛ nnwetɛbona a wɔkaa ho asɛm no yɛ Romafo denari a, ɛnde na sika dodow a wɔkaa ho asɛm no yɛ adwumayɛfo 50,000 da koro akatua. Enti na ɛdɔɔso paa!\n^ nky. 11 Sɛ wopɛ sɛ wohu nea Bible ka fa Satan, asumansɛm, ne nneɛma a ɛtete saa ho a, hwɛ nhoma a wɔato din Dɛn na Bible Kyerɛkyerɛ Ankasa? no ti 10. Woka kyerɛ Yehowa Danseni biara a, ɔbɛma wo saa nhoma no bi.\nText Baabi a wubetumi atwe nneɛma akenkan ƆWƐN-ABAN November 2014 | Satan Wɔ Hɔ Ankasa?\nAudio Baabi a wubetumi atwe nneɛma abɔ atie ƆWƐN-ABAN November 2014 | Satan Wɔ Hɔ Ankasa?


Atemmufo 14 | Intanɛt So Bible| Wiase Foforɔ Nkyerɛaseɛ\n14 Na Samson kɔɔ Timna+ kohuu Filistifo mmabea no biako wɔ hɔ. 2 Enti ɔka kyerɛɛ ne papa ne ne maame sɛ: “Mahu Filistini ababaa bi wɔ Timna, na mepɛ sɛ mukogye no aware ma me.”+ 3 Na ne papa ne ne maame bisaa no sɛ: “Woanhu ɔbea biara wɔ wo nuanom ne me nkurɔfo nyinaa mu+ a enti wopɛ sɛ wokɔware ɔbea fi Filistifo momonotofo yi mu?”+ Nanso Samson ka kyerɛɛ ne papa sɛ: “Ɔno ara na m’ani gye ne ho, enti kogye no ma me.” 4 Ná ne papa ne ne maame nnim sɛ Yehowa nsa wom,+ efisɛ na ɔrehwehwɛ ɔkwan a ɔbɛfa so anya Filistifo no. Saa bere no na Filistifo di Israel so.+ 5 Enti Samson ne ne papa ne ne maame siim kɔɔ Timna. Na bere a oduu Timna+ bobe nturo mu no, ɔbɛhwɛ a, gyata bi na ɔrebobom ba ne so yi! 6 Ɛnna Yehowa honhom baa no so,+ na ɔwaee aboa no mu abien sɛnea obi wae ɔpapo kumaa mu, nanso na onkura biribiara wɔ ne nsam. Na wammɔ nea ɔyɛe no so ankyerɛ ne papa anaa ne maame. 7 Na ɔtoaa so kɔɔ n’anim ne ɔbea no kɔkasae, na Samson hui sɛ ɔbea no da so ara sɔ n’ani.+ 8 Bere bi akyi no, ɔkɔe sɛ ɔrekɔfa ɔbea no aba fie.+ Na ɔman kɔhwɛɛ gyata funu no, na ohui sɛ nnowa ne ɛwo+ ahyɛ mu mã. 9 Enti oyii bi kuraa ne nsam, na ɔrekɔ nyinaa na ɔredi.+ Bere a ɔkɔtoo ne papa ne ne maame no, ɔmaa wɔn bi dii. Nanso wanka ankyerɛ wɔn sɛ gyata no funu mu na oyii ɛwo no. 10 Na ne papa toaa so kɔɔ ɔbea no nkyɛn, na Samson tow pon wɔ hɔ,+ efisɛ saa na na mmerante no taa yɛ. 11 Bere a wohuu no no, wɔde mmarima aduasa brɛɛ no sɛ ayeforokunu nnamfo a wɔbɛtena ne ho. 12 Afei Samson ka kyerɛɛ wɔn sɛ: “Mewɔ aborɔme bi a mepɛ sɛ mokyerɛ me ase.+ Sɛ mutumi kyerɛ ase ansa na apontow yi aba awiei nnanson+ akyi a, mɛma mo atade nhyɛase aduasa ne nguguso+ nso aduasa. 13 Na sɛ moantumi ankyerɛ me ase a, ɛnde mobɛma me atade nhyɛase aduasa ne nguguso nso aduasa.” Na wɔka kyerɛɛ no sɛ: “To w’aborɔme no na yentie.” 14 Enti ɔka kyerɛɛ wɔn sɛ:“Odidifo mu+ na wonyaa biribi a wodi,Na ɔhoɔdenfo mu na wonyaa ade fremfrem.”+ Na wɔtenaa ho nnansa a wɔantumi ankyerɛ ase. 15 Afei da a ɛto so anan no, wɔka kyerɛɛ Samson yere sɛ: “Daadaa wo kunu na ɔnkyerɛ yɛn aborɔme no ase.+ Anyɛ saa a, yɛbɛhyew wo ne wo papa fie nyinaa.+ Adɛn, mode yɛn baa ha sɛ morebɛpra yɛn ho nneɛma+ anaa?” 16 Enti Samson yere su guu no so+ sɛ: “Mahu sɛ ɔtan na wotan me, na wonnɔ me koraa.+ Woato me nkurɔfo aborɔme,+ nanso wonka nkyerɛɛ me.” Ɛnna ɔka kyerɛɛ no sɛ: “Hwɛ, me papa ne me maame mpo menka nkyerɛɛ wɔn,+ na wo na menka nkyerɛ wo?” 17 Na osu guu ne so nnanson a apontow no gu so no nyinaa. Afei da a ɛto so ason no, ɔka kyerɛɛ no efisɛ na ɔreteetee no.+ Na ɔbea no nso ka kyerɛɛ ne nkurɔfo.+ 18 Enti da a ɛto so ason, ansa na ɔbɛkɔ ɔbea no pia mu+ no, kurom hɔ mmarima no ka kyerɛɛ no sɛ:“Dɛn na ɛyɛ fremfrem sen ɛwo?Na dɛn na ɛwɔ ahoɔden sen gyata?”+Ɛnna ɔka kyerɛɛ wɔn sɛ:“Sɛ moamfa me nantwi amfɛtɛw a,+Anka muntumi nkyerɛ m’aborɔme yi ase.”+ 19 Na Yehowa honhom baa no so,+ na ɔkɔɔ Askelon+ kokunkum wɔn mmarima aduasa, na oyii wɔn ntade maa wɔn a wɔkyerɛɛ aborɔme no ase no.+ Na ɔde abufuw kɔɔ ne papa fie. 20 Na wɔde Samson yere+ no maa ne yɔnko+ bi a na ɔka ne ho sɛ ayeforokunu adamfo.


44 “Afei m’akoa Yakob+ tie, Israel a mapaw wo.+ 2 Nea wo Yɛfo+ ne wo Nwemfo+ Yehowa a ɔboaa wo fi yafunu+ mu no se ni: ‘O m’akoa Yakob, Yesurun+ a mapaw wo, nsuro.+ 3 Mehwie nsu agu nea osukɔm de no so,+ na nsuwansuwa asen asase kesee so.+ Mehwie me honhom agu w’asefo so+ na mede me nhyira agu wo nkyirimma so. 4 Wobefifi te sɛ sare momono,+ sɛ nsuano nnua.+ 5 Oyi bɛka sɛ: “Meyɛ Yehowa dea.”+ Na obiako de Yakob din bɛfrɛ ne ho,+ na ɔfoforo bɛkyerɛw agu ne nsa ho sɛ: “Yehowa dea.” Na obi nso de Israel din bɛto ne ho.’+ 6 “Nea Yehowa aka ni, Israel Hene+ ne ne Gyefo,+ Asafo Yehowa asɛm ni: ‘Mene odikanfo ne okyikafo,+ na m’akyi no Onyankopɔn biara nni hɔ.+ 7 Hena na ɔte sɛ me?+ Ɔmpae mu nka; ɔnka mfa ho adanse nsi m’anim.+ Sɛnea mayɛ fi bere a mede tetefo no bae no,+ sɛ wobetumi a, wɔn nso wɔnka nneɛma a ɛreba ne nea ɛbɛba. 8 Munnsuro, na mommmɔ hu.+ Efi saa bere no, so memmaa mo nyinaa ntee? Na menkaa ho asɛm nkyerɛɛ mo?+ Mone m’adansefo.+ So Onyankopɔn bi wɔ hɔ ka me ho?+ Dabi, Ɔbotan+ biara nni hɔ. Minhuu bi.’” 9 Wɔn a wosen ahoni nyinaa yɛ nnipahunu,+ na mfaso biara nni ade a wɔn ani gye ho no so;+ wɔn adansefo yi nhu ade na wonnim hwee,+ enti wɔn ani bewu.+ 10 Hena na wanwene onyame anaa wagu ohoni+ bi? Mfaso biara nni so.+ 11 Hwɛ, n’ahokafo nyinaa ani bewu;+ adwumfo no yɛ nnipa. Na wɔn nyinaa bɛbom+ agyina hɔ; ehu bɛka wɔn, na wɔn nyinaa ani bewu.+ 12 Ɔtomfo ani abere wɔ ogya ho; ɔde asae bɔ de ne basa a ahoɔden wom yɛ ho adwuma.+ Afei ɔkɔm de no, enti onni ahoɔden. Ɔnnom nsu, enti wabrɛ. 13 Duadwumfo nso atwe susuhama; ɔde ntwoma sensan dua ho, ɔde ade sen, ɔde kɔmpase sensan ho, na ɔde nkakrankakra yɛ onipa sɛso,+ sɛnea ɔdesani ahoɔfɛ te, sɛ ɛntena fie.+ 14 Obi nso adwuma ne sɛ obebu nkyeneduru anaa ɔbɛhwehwɛ dupɔn bi, na wama anyin wɔ kwae mu nnua mu.+ Ɔtɛw osennuru, na osu tɔ gu so ma enyin yɛ kɛse. 15 Afei onipa de sɔ ogya. Oyi bi to ma ne ho yɛ no hyew. Na ɔde bi sɔ ogya de tõ paanoo. Afei ɔde bi yɛ onyame kotow no.+ Osen ohoni+ bɔ ne mu ase wɔ n’anim. 16 Ɔde fã sɔ ogya. Na ɔde fã nso tõtõ nam we mee. Afei ɔto gya, na ɔka sɛ: “Aa, me ho ayɛ me hyew. Mahu ogya.” 17 Na ɔde nea aka no yɛ onyame, ohoni a wasen. Ɔbɔ ne mu ase kotow no bɔ no mpae sɛ: “Gye me, na wone me nyame.”+ 18 Wonnim,+ na wɔnte ase,+ efisɛ wɔde ade asra wɔn ani so na anhu ade,+ ne wɔn koma nso, na annya nhumu.+ 19 Ɛmmaa obiara komam,+ na obi nni nimdeɛ anaa nhumu+ a ɔbɛka sɛ: “Mede bi asɔ ogya, matõ paanoo wɔ ne nsramma so; matõtõ nam wɔ so awe. Afei memfa nea aka no nyɛ akyide?+ Duwui na menkotow no anaa?” 20 Odi nsõ.+ Wɔadaadaa ne koma ma wayera.+ Ontumi nnye ne kra, na ontumi mmisa sɛ: “Enti ɛnyɛ atosɛm na ɛwɔ me nsa nifa mu yi?”+ 21 “O Yakob, kae eyinom,+ Israel nso, efisɛ woyɛ m’akoa.+ Me na menwenee wo.+ Woyɛ m’akoa. O Israel, me werɛ remfi wo.+ 22 Mɛpopa wo mmarato sɛ omununkum+ na mapopa wo bɔne sɛ suwusiw.+ San bra me nkyɛn na megye wo.+ 23 “Ɔsoro, munni ahurusi,+ efisɛ Yehowa akanyan ne ho!+ Asase ase tɔnn,+ mommɔ ose!+ Mmepɔw,+ kwae ne emu nnua nyinaa, momma mo ani nnye na mo ho nsɛpɛw mo. Efisɛ Yehowa agye Yakob, na wada n’anuonyam adi wɔ Israel.”+ 24 Nea Yehowa, wo Gyefo+ ne nea ɔnwenee wo fii yafunu mu no, se ni: “Me Yehowa, me na meyɛ ade nyinaa, metwe ɔsoro mu,+ na meto asase fapem.+ Hena na na ɔka me ho? 25 Me na mesɛe akasafo nsɛnkyerɛnne, na mema nkɔmhyɛfo bobɔ adam;+ mema anyansafo san wɔn akyi, na wɔn nimdeɛ dan nkwaseasɛm.+ 26 Mene nea ɔma n’akoa asɛm yɛ nokware na ɔma n’abɔfo agyinatu ba mu;+ nea ɔka fa Yerusalem ho sɛ, ‘Wɔbɛtena mu,’+ ne Yuda nkurow ho sɛ, ‘Wɔbɛsan akyekye,+ na n’amamfõ nso, mɛma so agyina.’+ 27 Me na meka kyerɛ subun sɛ, ‘Yow, na mɛma wo nsubɔnten nyinaa ayoyow koraa.’+ 28 Me na meka Kores ho asɛm+ sɛ, ‘Ɔyɛ me guanhwɛfo, na nea ɛsɔ m’ani biara ɔbɛyɛ,’+ ne nea maka afa Yerusalem ho sɛ, ‘Wɔbɛsan akyekye,’ ne asɔrefie no ho sɛ, ‘Wɔbɛto wo fapem.’”+


Asetenam Nsɛm: M’ani Agye sɛ Me ne Mmarima a Wɔdɔ Yehowa Ayɛ Adwuma | David Sinclair\nSuasua Yehowa Ayamhyehye\nASETENAM NSƐM M’ani Agye sɛ Me ne Mmarima a Wɔdɔ Yehowa Ayɛ Adwuma\n‘Yɛn Nyankopɔn Asɛm Tim Hɔ Daa’\n‘Onyankopɔn Asɛm, Tumi Wɔ Mu’\n‘Nya Akokoduru na Kɔyɛ Adwuma’\nƆwɛn-Aban—Nea Adesua Nsɛm Wom | September 2017\nKENKAN WƆ Afrikaans Albanian Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Dangme Danish Douala Dutch Edo Efik English Estonian Ewe Fijian Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Punjabi Quechua (Ancash) Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nM’ani Agye sɛ Me ne Mmarima a Wɔdɔ Yehowa Ayɛ Adwuma\nDavid Sinclair anom asɛm\nME PAPA ne me maame fi Scotland; wɔn din de James ne Jessie Sinclair. Bɛyɛ afe 1935 hɔ baabi no, wotu kɔɔ Bronx a ɛwɔ New York City. Nnipa foforo a wɔne wɔn bɔɔ amanni no baako ne Willie Sneddon; ɔno nso fi Scotland. Da a edi kan a wohyiae no, ankyɛ koraa na wɔbɔɔ amanni na wɔkaa wɔn mmusua ho asɛm. Saa asɛm no sii no, ankyɛ na wɔwoo me.\nMe maame ka kyerɛɛ Willie sɛ bere a Wiase Ko I no baa awiei no, ankyɛ na me maame papa ne ne nuabarima panyin wui wɔ North Sea nsu no so. Korow a na wɔde rekoyi nam no kɔpem topae bi a ɛda nsu no mu ma nsu no faa wɔn. Willie kae sɛ, “Ɛnde, wo papa wɔ hell!” Ná Willie yɛ Yehowa Danseni. Asɛm a ɔkae no maa me maame ho dwiriw no paa, na ɛno so na ɔnam huu Bible mu nokware no.\nWillie ne Liz Sneddon\nNá me maame nim sɛ ne papa yɛ onipa pa, enti asɛm a Willie kae no haw no paa. Willie san kae sɛ, “Sɛ meka kyerɛ wo sɛ Yesu nso kɔɔ Hell ɛ? Wubegye adi anaa?” Wei maa me maame kaee gyidikasɛm a wɔka wɔ asɔre no. Bere a edi kan a wɔkyerɛw gyidikasɛm no, na ɛka sɛ Yesu wui no, ɔkɔɔ hell, na ne nnansa so wonyan no. Me maame dwenee ho sɛ, ‘Sɛ hell yɛ gya a wɔyɛ abɔnefo ayayade wɔ hɔ ampa a, adɛn nti na Yesu kɔɔ hɔ?’ Wei na ɛmaa me maame ani begyee nokware no ho. Ofii ase ne Bronx Asafo no kɔɔ adesua, na ɔbɔɔ asu afe 1940.\nMe ne me maame, akyiri yi me ne me papa\nSaa bere no, na wɔnhyɛ da nhyɛ Kristofo a wɔyɛ awofo nkuran sɛ wɔne wɔn mma nsua Bible. Bere a meyɛ abofra no, sɛ edu Memeneda ne Kwasida na me maame rekɔ asɛnka ne adesua a, na ɔde me gya me papa. Nanso mfe kakra akyi no, sɛ Maame rekɔ adesua a, na me ne Paapa ne no kɔ. Ná Maame de nsi ne ahokeka na ɛka asɛmpa no, na ɔne nkurɔfo a wɔn ani gye Bible ho pii suaa ade. Esiane sɛ na asuafo no bi te bɛn nti, ɛtɔ da a na ɔka wɔn a ɔne wɔn sua ade no bi bom ne wɔn yɛ adesua. Sɛ sukuufo ma kwan a, na me ne me maame kɔ asɛnka. Wei ma minyaa Bible mu nimdeɛ pii, na misuaa sɛnea mede bɛkyerɛkyerɛ afoforo nso.\nBere a misua no, na mente nokware no ase yiye; ɛyɛ me yaw sɛ ɛbaa saa. Mamfa nokware no aniberesɛm. Nanso midii mfe 12 no, mifii ase bɔɔ Ahenni no ho dawuru. Efi saa bere no, mantoto asɛnka mu. Midii mfe 16 no, mihyiraa me ho so maa Yehowa, na mebɔɔ asu July 24, 1954, wɔ nhyiam bi ase wɔ Toronto, Canada.\nNá anuanom a wɔyɛ adwuma wɔ Betel ne wɔn a wɔayɛ adwuma wɔ hɔ pɛn wɔ yɛn asafo mu. Wɔboaa me paa. Sɛnea na wɔma ɔkasa na wɔkyerɛkyerɛ nokware a ɛwɔ Bible mu no kaa me koma. Ná m’akyerɛkyerɛfo pɛ sɛ mekɔ suapɔn nanso na me botae ne sɛ mɛkɔ Betel. Enti wɔ Toronto nhyiam no ase no, mede Betel akwammisa krataa kɔe. Mesan yɛɛ saa afe 1955 wɔ nhyiam a yɛyɛe wɔ Yankee Stadium, New York City no. Ɛno akyi bere tiaa bi no, wɔtoo nsa frɛɛ me ma mekɔyɛɛ adwuma wɔ Brooklyn Betel, September 19, 1955. Ná madi mfe 17. Mekɔɔ Betel no, ɛda a ɛto so mmienu no wɔma mekɔyɛɛ adwuma wɔ baabi a wɔpam nhoma wɔ 117 Adams Street. Ankyɛ koraa na wɔma mede afiri a epiapia nhoma hyehyɛ ma wɔpam yɛɛ adwuma. Ná afiri no pam nhoma a wɔahyehyɛ no nkratafa 32.\nMidii mfe 17 no, mifii ase somee wɔ Brooklyn Betel\nBere a meyɛɛ adwuma wɔ baabi a wɔpam nhoma bosome baako no, wɔde me kɔɔ Nsɛmma Nhoma Dwumadibea efisɛ na minim sɛnea yɛbɔ typewriter. Saa bere no, sɛ obi kra Ɔwɛn-Aban ne Nyan! a, na anuanom mmarima ne mmea bɔ onii no address gu nnade so tintim. Abosome kakra akyi no, mekɔyɛɛ adwuma wɔ baabi a wɔhwɛ nhoma so. Klaus Jensen na na ɔda saa dwumadibea no ano. Ɔka kyerɛɛ me sɛ drɔbani de nhoma begu lɔre mu akɔ po so hyɛn gyinabea de akɔmena anuanom a wɔwɔ wiase nyinaa. Obisaa me sɛ m’ani begye ho sɛ me ne no bɛkɔ anaa. Afei nso na nsɛmma nhoma gu nkotoku mu a yɛde rebɛkɔ posɔfese akɔmena asafo ahorow a ɛwɔ United States nyinaa. Onua Jensen kae sɛ adwumaden bɛboa me paa. Ná me mu duru yɛ nkaribo 125 (kilogram 57), na na meyɛ teaa te sɛ dorobɛn. Nhoma a na yɛde kɔ po so hyɛn gyinabea ne posɔfese no boa maa me ho yɛɛ den. Ná onua Jensen nim nea ɛbɛboa me ampa!\nNsɛmma Nhoma Dwumadibea no ara nso na na ɛyɛ nsɛmma nhoma a asafo ahorow no kra ho adwuma. Enti mihuu kasa ahorow a na wotintim nsɛmma nhoma wom wɔ Brooklyn de kɔ wiase baabiara. Kasa yi pii wɔ hɔ a na mentee da, nanso m’ani gyei sɛ yɛde nsɛmma nhoma mpempem pii kɔɔ wiase afanan nyinaa. Saa bere no, na minnim sɛ akyiri yi menya hokwan akɔsrasra saa aman no mu pii.\nMe ne Robert Wallen, Charles Molohan, ne Don Adams\nAfe 1961 no, wɔmaa me ne onua Grant Suiter a na ɔhwɛ sikasɛm so kɔyɛɛ adwuma. Mfe kakra bi akyi no, Nathan Knorr frɛɛ me kɔɔ ne ɔfese. Saa bere no, ɔno na na odi ɔsom adwuma no anim wɔ wiase nyinaa. Ɔka kyerɛɛ me sɛ anuanom a wɔyɛ adwuma wɔ ne ɔfese no baako rebɛkɔ Ahenni Som Sukuu bosome baako. Owie a, ɔbɛkɔ akɔyɛ adwuma wɔ Ɔsom Dwumadibea. Ɔma mikosii n’anan, na me ne Don Adams yɛɛ adwuma. Anwonwasɛm ne sɛ Don na ogyee me Betel akwammisa krataa wɔ afe 1955 nhyiam no ase. Ná Onua Robert Wallen ne Onua Charles Molohan yɛ adwuma wɔ saa ɔfese hɔ ara. Yɛn baanan no yɛɛ adwuma bɛboro mfe 50. M’ani agye paa sɛ me ne mmarima anokwafo a wɔdɔ Yehowa saa ayɛ adwuma!—Dw. 133:1.\nMifii dantaban sohwɛfo nsrahwɛ ase afe 1970; midii kan kɔɔ Venezuela\nEfi afe 1970 no, afe anaa mfe mmienu biara, na wɔma mede nnawɔtwe kakra kɔsrasraa Ɔwɛn Aban Asafo no baa dwumadibea ahorow. Saa bere no, na wɔfrɛ no dantaban sohwɛfo nsrahwɛ. Ná wɔn a wɔsoma wɔn no kɔsrasra Betel mmusua ne asɛmpatrɛwfo wɔ wiase nyinaa hyɛ anuanom gyidi den, na na wɔhwɛ baa dwumadibea no nkrataa mu nso. Sɛ mekɔ a, na mihyia anuanom a wodii kan kɔɔ Gilead Sukuu a wɔda so ara resom wɔ amannɔne no bi. Ná wei ma m’ani gye paa! Saa adwuma yi de me akɔ aman bɛboro 90 so; ɛyɛ hokwan ne anigyesɛm paa.\nM’ani agye sɛ makɔsra anuanom wɔ aman bɛboro 90 so!\nMINYAA ƆHOKAFO A ƆYƐ ƆNOKWAFO\nAnuanom a na wɔyɛ adwuma wɔ Brooklyn Betel nyinaa no, na wɔde wɔn kɔ asafo ahorow a ɛwɔ New York City mpɔtam hɔ. Wɔde me kɔɔ asafo bi mu wɔ Bronx. Asafo a wodii kan tewee wɔ mpɔtam hɔ no, na adɔ ama wɔakyɛ mu. Asafo a wodii kan tewee no, wɔfrɛɛ no Upper Bronx; ɛhɔ na wɔde me kɔe.\nBɛyɛ afe 1965 hɔ baabi no, abusua bi a wofi Latvia bɛyɛɛ Adansefo wɔ Bronx anafo, na wotu baa Upper Bronx Asafo no asasesin mu. Wɔn babea panyin a wɔfrɛ no Livija wiee ntoaso sukuu ara pɛ na ɔbɛyɛɛ daa kwampaefo. Abosome kakra akyi no, otu kɔɔ Massachusetts kɔboaa baabi a Ahenni adawurubɔfo nnɔɔso. Mifii ase kyerɛw no kaa nea ɛrekɔ so wɔ asafo no mu kyerɛ no, na ɔno nso kyerɛw kaa nkɔso a wanya wɔ asɛnka mu wɔ Boston mpɔtam hɔ kyerɛɛ me.\nMe ne Livija\nMfe kakra akyi no, wɔpaw Livija sɛ ɔkwampaefo titiriw. Ná ɔpɛ sɛ ɔyɛ nea obetumi biara wɔ Yehowa som mu. Enti ɔhyehyɛɛ Betel akwammisa krataa, na afe 1971 no, wɔfrɛɛ no baa Betel. Wei deɛ wohwɛ a, na ayɛ sɛ Yehowa nsa wom! Yɛwaree October 27, 1973. Yenyaa hokwan ma Onua Knorr maa yɛn ayeforohyia kasa. Mmebusɛm 18:22 ka sɛ: “Woanya ɔyere pa anaa? Ɛnde woanya adepa, woanya Yehowa anim dom.” Me ne Livija anya hokwan abom asom wɔ Betel bɛboro mfe 40 ni. Yɛda so ara reboa asafo bi a ɛwɔ Bronx mpɔtam hɔ ara.\nME NE KRISTO NUANOM DE MMATI KORO ASOM\nNokwasɛm ne sɛ m’ani gyei sɛ me ne Onua Knorr yɛɛ adwuma. Ná okum ne ho ma nokware no, na na ɔwɔ anisɔ kɛse ma asɛmpatrɛwfo a wɔwɔ wiase baabiara. Asɛmpatrɛwfo no pii wɔ hɔ a, bere a wɔde wɔn kɔɔ aman bi so no, na Adansefo biara nni hɔ. Onua Knorr nyaa kokoram afe 1976. Mehwɛ sɛnea na ɔrebrɛ no a, me werɛ howee paa. Eduu baabi no na waka mpa mu, enti da bi ɔka kyerɛɛ me sɛ menkenkan nhoma bi a na wɔrebetintim nkyerɛ no. Ɔka kyerɛɛ me sɛ menkɔfrɛ Frederick Franz na ɔno nso mmetie akenkan no bi. Esiane sɛ na Onua Franz ani ayɛ wusiwusi nti, akyiri yi mibehui sɛ sɛɛ na Onua Knorr gye bere kenkan nneɛma a ɛte saa kyerɛ no.\nMe ne Daniel ne Marina Sydlik kɔyɛɛ dantaban sohwɛfo nsrahwɛ afe 1977\nOnua Knorr wui afe 1977, nanso wɔn a na wonim no na wɔdɔ no no nyaa awerɛkyekye, efisɛ odii nokware kosii sɛ owiee ne som adwuma wɔ asase so. (Adi. 2:10) Ɛno akyi no, Onua Franz na odii ɔsom adwuma no anim.\nEduu saa bere no, me na na meyɛ Milton Henschel kyerɛwfo. Ná Onua Henschel ne Onua Knorr ayɛ adwuma mfe pii. Onua Henschel ka kyerɛɛ me sɛ seesei adwuma titiriw a mɛyɛ ne sɛ mɛboa Onua Franz wɔ biribiara a ohia mu. Daa na mekenkan nhoma mu kyerɛ no ansa na wɔatintim. Ná Onua Franz adwene kyere ade ma ɛyɛ nwonwa. Afei nso, sɛ merekenkan ade a, na otumi de n’adwene di akyiri paa. Ɛyɛ me anigye paa sɛ meboaa no ara kosii sɛ owiee ne som adwuma wɔ asase so December 1992!\n124 Columbia Heights; meyɛɛ adwuma wɔ hɔ mfe pii\nMfe 61 a madi wɔ Betel no akɔ ntɛm wɔ m’ani so. M’awofo som Yehowa nokwarem kosii sɛ wowui. Mehwɛ kwan sɛ mɛyɛ wɔn awaawaa atuu aba wiase papa bi mu. (Yoh. 5:28, 29) Manya hokwan ne mmarima ne mmea anokwafo a wɔyɛ adwuma ma Onyankopɔn nkurɔfo a wɔwɔ wiase nyinaa ayɛ dwuma. Saa hokwan a manya yi kyɛn biribi foforo biara a metumi anya wɔ wiase dedaw yi mu. Mfe pii a me ne Livija de ayɛ bere nyinaa som adwuma no, yebetumi aka paa sɛ ‘Yehowa mu anigye ayɛ yɛn abannennen.’—Neh. 8:10.\nYehowa ahyehyɛde mu no, ɔsom adwuma no nnyina onipa biara so, na yegu so retrɛw Ahenni ho asɛmpa no mu. Ɛyɛ me dɛ paa sɛ manya hokwan ne mmarima ne mmea anokwafo a wɔbɔ wɔn ho mmɔden pii ayɛ adwuma mfe bebree. Anuanom a wɔasra wɔn a me ne wɔn yɛɛ adwuma no mu dodow no ara nni asase so ha bio. M’ani sɔ paa sɛ me ne anokwafo a wɔdɔ Yehowa abom ayɛ Yehowa som adwuma.\nƆWƐN-ABAN—NEA ADESUA NSƐM WOM September 2017


Fa Nokwaredi Boa Kristo Nuanom—Ka Asɛm No! | Adesua\n“Berɛ dodoɔ a moyɛ maa me nuanom nkumaa yi mu baako no, moayɛ ama me.”—MATEO 25:40.\nƆkwan bɛn so na Yehowa aboa yɛn ma yɛate nnwan ne mmirekyie ho mfatoho no ase?\nHenanom na wɔaka akyerɛ wɔn sɛ wɔnka asɛmpa no?\nAdɛn nti na ɛho hia sɛ yɛdi Kristo nuanom nokware nnɛ?\n1, 2. (a) Mfatoho ahorow bɛn na Yesu kaa ho asɛm kyerɛɛ ne nnamfo paa no? (Hwɛ mfoni a ɛwɔ adesua yi mfiase no.) (b) Dɛn na ɛsɛ sɛ yɛhu fa nnwan ne mmirekyie ho mfatoho no ho?\nNÁ Yesu reka anigyesɛm bi akyerɛ Petro, Andrea, Yakobo, ne Yohane a wɔyɛ ne nnamfo no. Bere a Yesu kaa akoa nokwafo ne ɔbadwemma, mmaabun du no, ne dwetikɛse ho mfatoho no ho asɛm kyerɛɛ wɔn wiei no, ɔmaa mfatoho foforo kyerɛɛ ne nnamfo no. Ɛno mu na ɔkaa bere a “onipa Ba no” bɛba abɛbu “amanaman nyinaa” atɛn ho asɛm. Ɔkaa sɛ “onipa Ba no” bɛpaapae nnipa mu ayɛ wɔn akuw mmienu; kuw baako yɛ nnwan, ɛnna baako yɛ mmirekyie. Afei ɔkaa kuw a ɛto so mmiɛnsa a ɛho hia ho asɛm. Ɔfrɛɛ saa kuw no Ɔhene no “nuanom.”—Kenkan Mateo 25:31-46.\n2 Sɛnea na mfatoho yi ho hia asomafo no, saa ara nso na ɛho hia Yehowa asomfo a wɔwɔ hɔ nnɛ efisɛ nkurɔfo nkwa da asiane mu. Yesu kaa sɛ ebinom bɛnya daa nkwa, na ebinom nso deɛ wɔbɛsɛe wɔn. Wei nti na ɛho hia paa sɛ yɛte mfatoho no ase na yɛhu nea ɛsɛ sɛ yɛyɛ na ama yɛanya daa nkwa. Enti wɔ adesua yi mu no, yɛbɛbua nsɛmmisa a ɛdidi so yi: Sɛn na Yehowa aboa yɛn ma yɛate mfatoho yi ase? Yɛyɛ dɛn hu sɛ mfatoho no fa asɛnka adwuma no ho? Henanom na ɛsɛ sɛ wɔka asɛmpa no? Adɛn nti na ɛho hia sɛ nkurɔfo di “ɔhene no” ne ne “nuanom” nokware nnɛ?\nSƐN NA YEHOWA ABOA YƐN MA YƐATE MFATOHO NO ASE?\n3, 4. (a) Dɛn na ɛsɛ sɛ yɛhu ansa na yɛate saa mfatoho yi ase? (b) Afe 1881 no, Ɔwɛn-Aban no kyerɛkyerɛɛ saa mfatoho yi mu sɛn?\n3 Sɛ yɛbɛte nnwan ne mmirekyie ho mfatoho no ase a, ɛhia sɛ yɛhu (1) onii a “onipa Ba no” anaa “ɔhene no” gyina hɔ ma, ɛne nea nnwan ne mmirekyie, ne Ɔhene no “nuanom” nso gyina hɔ ma? (2) bere bɛn na “onipa Ba no” bɛpaapae nnwan ne mmirekyie no mu anaa ɔbɛbu wɔn atɛn? (3) adɛn nti na ɔfrɛɛ ebinom nnwan na ɔfrɛɛ afoforo nso mmirekyie?\n4 Afe 1881 no, Ɔwɛn-Aban no kaa sɛ “onipa Ba no” anaa “ɔhene no” ne Yesu. Ɛkyerɛkyerɛɛ mu sɛ ɛnyɛ wɔn a wɔne Yesu bɛdi ade wɔ soro no nko ara na wɔyɛ Ɔhene no “nuanom.” Mmom, sɛ nnipa a wɔbɛtena asase so no nyinaa ba bɛyɛ pɛ a, wɔn nso bɛka Kristo “nuanom” ho. Ɔwɛn-Aban no kaa sɛ wɔbɛpaapae nnipa mu wɔ Kristo Mfirihyia Apem Nniso no mu, na wɔbɛfrɛ wɔn a wɔdaa Onyankopɔn dɔ adi wɔ biribiara mu no nnwan.\n5. Afe 1923 no, Onyankopɔn nkurɔfo tee mfatoho no ase sɛn?\n5 Akyiri yi, Yehowa boaa ne nkurɔfo ma wɔtee saa mfatoho no ase yiye. Afe 1923 no, October 15, Ɔwɛn-Aban no kaa sɛ “onipa Ba no” ne Yesu. Afei Ɔwɛn-Aban no de Bible mu nsɛm kyerɛkyerɛɛ mu sɛ asɛm “nuanom” a ɛwɔ mfatoho no mu no fa wɔn a wɔne Yesu bɛdi ade no nko ara ho, na wɔn nyinaa bɛka Yesu ho wɔ soro wɔ Mfirihyia Apem Nniso no mu. Ɛsan nso kaa sɛ nnwan foforo no gyina hɔ ma wɔn a wɔbɛtena asase so wɔ Yesu ne ne nuanom nniso ase. Esiane sɛ mfatoho no ka sɛ saa nkurɔfo no bɛboa Ɔhene no nuanom nti, mpaapaemu adwuma anaa atemmu no bɛba so bere a Yesu nuanom a wɔasra wɔn no da so wɔ asase so ansa na Mfirihyia Apem Nniso no afi ase. Ɔwɛn-Aban no san kaa sɛ nnwan no gyina hɔ ma wɔn a wɔbɛgye Yesu adi na wɔagye adi nso sɛ Ahenni no bɛma yɛanya asetena pa.\n6. Afe 1995 no, ntease foforo bɛn na yɛnyae wɔ mfatoho no ho?\n6 Mfe bi a atwam no, na yɛgye di sɛ wɔnam asɛnka adwuma a yɛreyɛ no seesei so na ɛrebu nkurɔfo atɛn wɔ awiei bere yi mu. Sɛ nkurɔfo tie asɛm a yɛka no a, na yɛgye di sɛ wɔyɛ nnwan, na sɛ wɔantie a, wɔyɛ mmirekyie. Nanso ntease a na yɛwɔ wɔ mfatoho no ho sesae wɔ afe 1995 mu. Ɔwɛn-Aban no de Mateo 24:29-31 (kenkan) totoo Mateo 25:31, 32 (kenkan) ho, na ɛkyerɛkyerɛɛ mu sɛ Yesu bɛbu nnipa atɛn wɔ ahohiahia kɛse no mu bere a onipa Ba no ‘aba n’animuonyam mu.’ *—Hwɛ ase hɔ asɛm no.\nƐyɛ yɛn anigye sɛ Yehowa aboa yɛn ma yɛate Yesu mfatoho ahorow no ase\n7. Mfatoho no kyerɛ sɛn?\n7 Ɛnnɛ, yɛate nnwan ne mmirekyie ho mfatoho no ase yiye. Yɛnim sɛ “onipa Ba no” anaa “ɔhene no” ne Yesu. Ɔhene no “nuanom” no gyina hɔ ma Kristofo a wɔde honhom kronkron asra wɔn a wɔne Yesu bɛdi ade wɔ soro no. (Romafoɔ 8:16, 17) “Nnwan” ne “mmirekyie” no gyina hɔ ma nnipa a wɔfi aman nyinaa mu. Wɔbɛbu wɔn atɛn bere a ahohiahia kɛse a ɛbɛfi ase nnansa yi ara rekɔ awiei no. Yɛnim sɛ Yesu bɛgyina nea nnipa ayɛ ama Kristofo a wɔasra wɔn a wɔda so wɔ asase so no so na ɛbɛbu wɔn atɛn. Ɛyɛ yɛn anigye sɛ mfe pii a abɛsen kɔ no, Yehowa aboa yɛn ma yɛate saa mfatoho yi ne mfatoho ahorow a ɛwɔ Mateo ti 24 ne 25 no ase!\nMFATOHO NO MA YƐHU SƐ ASƐNKA ADWUMA NO HO HIA PAA\n8, 9. Adɛn nti na Yesu kaa sɛ nnwan no ‘tene’?\n8 Yesu amfa nsɛm “asɛnka” anaa “asɛnka adwuma” anni dwuma wɔ nnwan ne mmirekyie ho mfatoho no mu. Enti yɛyɛ dɛn hu sɛ mfatoho no kyerɛ sɛ asɛnka adwuma no ho hia paa?\n9 Nea ɛbɛyɛ na yɛanya mmuae no, nea ɛdi kan, ɛsɛ sɛ yɛkae sɛ na Yesu de mfatoho no rekyerɛ ade. Ná ɛnyɛ nnwan ne mmirekyie ho asɛm ankasa na na ɔreka. Saa ara nso na nea ɔkae no nkyerɛ sɛ ɛsɛ sɛ obiara a wɔbɛbu no sɛ odwan no ma wɔn a wɔasra wɔn no aduane ne ntade, ɔhwɛ wɔn bere a wɔyare, na ɔkɔsra wɔn wɔ afiase. Mmom no, Yesu kaa sɛ nnwan no ‘tene’ efisɛ wɔbu wɔn a wɔasra wɔn no sɛ Kristo nuanom, na wɔdi Kristofo a wɔasra wɔn no nokware wɔ nna a ɛdi akyiri a emu yɛ den yi mu.—Mateo 10:40-42; 25:40, 46; 2 Timoteo 3:1-5.\n10. Dɛn na nnwan no bɛtumi ayɛ de aboa Kristo nuanom?\n10 Bere a Yesu maa nnwan ne mmirekyie ho mfatoho no, na ɔreka nsɛm a ɛbɛsisi wɔ awiei bere mu ho asɛm. (Mateo 24:3) Emu baako ne sɛ: “Wɔbɛka ahennie ho asɛmpa yi wɔ asase so nyinaa.” (Mateo 24:14) Afei Yesu maa dwetikɛse ho mfatoho no ansa na ɔreka nnwan ne mmirekyie ho asɛm no. Yesu de mfatoho no kyerɛɛ Kristofo a wɔasra wɔn no sɛ ɛsɛ sɛ wɔyere wɔn ho yɛ asɛnka adwuma no. Nanso wɔn mu kakraa bi na wɔaka wɔ asase so, na adwuma a ɛwɔ hɔ no sõ! Wɔaka akyerɛ Kristofo a wɔasra wɔn no sɛ wɔnka asɛm no nkyerɛ “amanaman nyinaa” ansa na awiei no aba. Sɛnea yɛhuu wɔ nnwan ne mmirekyie ho mfatoho no mu no, “nnwan” no boa Yesu nuanom. Ɔkwan titiriw baako a wɔbɛtumi afa so aboa Yesu nuanom ne sɛ wɔbɛyɛ asɛnka adwuma no. Nanso yɛmmisa sɛ, sika anaa nkuranhyɛ a yɛde bɛma wɔn sɛ wɔnyɛ asɛnka adwuma no ara dɔɔso?\nHENANOM NA ƐSƐ SƐ WƆKA ASƐMPA NO?\n11. Asɛm bɛn na ebia ebinom bɛbisa, na dɛn ntia?\n11 Ɛnnɛ, Yesu asuafo dodow adu ɔpepem nwɔtwe, na wɔn mu fã kɛse no ara nyɛ Kristofo a wɔasra wɔn. Yesu amma wɔn dwetikɛse no bi. Ɔde dwetikɛse no maa ne nuanom a wɔasra wɔn no. (Mateo 25:14-18) Enti ebia ebinom bɛbisa sɛ, ‘Sɛ Yesu amma wɔn dwetikɛse no bi a, ɛnde ɛho hia ankasa sɛ wɔka asɛmpa no bi anaa?’ Yiw, ɛho hia. Momma yɛnhwɛ nea enti a yɛreka saa.\n12. Dɛn na yɛsua fi Yesu asɛm a ɛwɔ Mateo 28:19, 20 no mu?\n12 Yesu ka kyerɛɛ n’asuafo nyinaa sɛ wɔnka asɛmpa no. Yesu wusɔre akyi no, ɔka kyerɛɛ n’akyidifo sɛ ‘wɔnkɔyɛ nkurɔfo n’asuafoɔ,’ na wɔnkyerɛkyerɛ wɔn ‘deɛ wahyɛ wɔn nyinaa.’ Enti na ɛsɛ sɛ saa asuafo no di Yesu ahyɛde a ɛne sɛ wɔnka asɛmpa no so. (Kenkan Mateo 28:19, 20.) Sɛ yɛn anidaso ne sɛ yɛbɛkɔ soro oo, yɛbɛtena asase so oo, yɛahu sɛ ɛsɛ sɛ yɛn nyinaa ka asɛmpa no.—Asomafoɔ Nnwuma 10:42.\nSɛ yɛn anidaso ne sɛ yɛbɛkɔ soro oo, yɛbɛtena asase so oo, ɛsɛ sɛ yɛn nyinaa ka asɛmpa no\n13. Dɛn na yɛsua fi anisoadehu a Yohane nyae no mu?\n13 Adiyisɛm nwoma no ma yɛhu sɛ Kristofo a wɔasra wɔn no ne afoforo na wɔbɛyɛ asɛnka adwuma no. Yesu maa ɔsomafo Yohane nyaa “ayeforɔ” bi ho anisoadehu. Ayeforo no frɛɛ nkurɔfo sɛ wɔmmra mmɛnom nkwa nsu. Ayeforo no gyina hɔ ma 144,000 a wɔasra wɔn a wɔne Yesu bɛdi ade wɔ soro no. (Adiyisɛm 14:1, 3; 22:17) Nsu no gyina hɔ ma Yesu agyede afɔre a ɛbɛboa nnipa ma wɔanya nkwa a bɔne ne owu nnim no. (Mateo 20:28; Yohane 3:16; 1 Yohane 4:9, 10) Kristofo a wɔasra wɔn no de nsi ka agyede no ho asɛm kyerɛ nkurɔfo, na wɔkyerɛ wɔn sɛnea wɔbɛtumi anya agyede no so mfaso. (1 Korintofoɔ 1:23) Nanso wɔka nnipakuw foforo bi a wɔnsraa wɔn na wɔwɔ anidaso sɛ wɔbɛtena ase daa wɔ asase so ho asɛm wɔ anisoadehu no mu. Wɔn nso, wɔaka akyerɛ wɔn sɛ wɔnka nkyerɛ nkurɔfo sɛ: “Bra!” Wɔdi saa ahyɛde no so, enti wɔka asɛmpa no kyerɛ nkurɔfo. Enti saa anisoadehu no ma yɛhu sɛ ɛsɛ sɛ obiara a ɔgye asɛmpa no di no ka bi kyerɛ afoforo.\n14. Dɛn na yɛyɛ de di “Kristo mmara” no so?\n14 Ɛsɛ sɛ obiara a ɔdi “Kristo mmara” so no ka asɛmpa no bi. (Galatifoɔ 6:2) Yehowa pɛ sɛ n’asomfo nyinaa di mmara koro so. Tete no, ɔmaa Israelfo ne ahɔho a wɔabɛtena wɔn mu nyinaa dii ne mmara so. (Exodus 12:49; Leviticus 24:22) Ɛnnɛ Yehowa nhwɛ kwan sɛ yɛbɛdi mmara a ɔde maa Israelfo no nyinaa so. Mmom no, sɛ yɛyɛ Kristofo a wɔasra wɔn oo, yɛyɛ nnwan foforo oo, ɛsɛ sɛ yɛdi “Kristo mmara” so. Nneɛma a ɛho hia paa a Yesu kyerɛɛ yɛn no mu baako ne ɔdɔ. (Yohane 13:35; Yakobo 2:8) Ɛsɛ sɛ yɛdɔ Yehowa, Yesu, ne nnipa. Ahenni no ho asɛmpa a yɛbɛka no ne ɔkwan a ɛyɛ sen biara a yɛfa so da saa ɔdɔ no adi.—Yohane 15:10; Asomafoɔ Nnwuma 1:8.\n15. Adɛn nti na yɛbɛtumi aka sɛ Yesu ka kyerɛɛ n’asuafo nyinaa sɛ wɔnka asɛmpa no?\n15 Asɛm bi wɔ hɔ a Yesu ka kyerɛɛ n’asuafo kakraa bi, nanso ɛtɔ mmere bi a ɛfa n’asuafo pii ho. Ɛho nhwɛso ne sɛ, Yesu ne n’asuafo 11 pɛ na ɛyɛɛ apam, na ɔhyɛɛ wɔn bɔ sɛ ɔne wɔn bɛdi ade wɔ n’Ahenni mu. Nanso nnipa 144,000 na wɔne no bɛdi ade. (Luka 22:29, 30; Adiyisɛm 5:10; 7:4-8) Yesu wusɔre akyi no, n’asuafo kakraa bi na ɔka kyerɛɛ wɔn sɛ wɔnka asɛmpa no. (Asomafoɔ Nnwuma 10:40-42; 1 Korintofoɔ 15:6) Nanso Yesu asuafo a wɔtenaa ase wɔ asomafo no bere so nyinaa kaa asɛmpa no bi. (Asomafoɔ Nnwuma 8:4; 1 Petro 1:8) Ɛnnɛ nso, ɛwom sɛ Yesu ankasa nka nkyerɛɛ yɛn sɛ yɛnyɛ asɛnka adwuma no deɛ, nanso yɛnim sɛ ɛsɛ sɛ yɛka asɛm no. Nokwasɛm ne sɛ, yɛn a yɛreyɛ asɛnka adwuma no yɛ ɔpepem nwɔtwe. Yɛnim sɛ sɛ yɛka asɛm no a, yɛda no adi sɛ yɛwɔ Yesu mu gyidi ampa.—Yakobo 2:18.\nƐNNƐ NE BERE A ƐSƐ SƐ YƐDI NOKWARE\n16-18. Dɛn na yɛbɛtumi ayɛ de akyerɛ sɛ yɛdi Kristo nuanom nokware, na adɛn nti na ɛnnɛ na ɛsɛ sɛ yɛyɛ saa?\n16 Satan reko tia Kristo nuanom a wɔasra wɔn a wɔwɔ asase so no dendeenden, na “ɔnim sɛ ne berɛ a aka yɛ tia.” (Adiyisɛm 12:9, 12, 17) Nanso Satan sɔretia nyinaa akyi no, Kristofo a wɔasra wɔn no kɔ so di asɛnka adwuma no anim, na nnipa pii na wɔrete asɛmpa no nnɛ sen bere biara. Ɛda adi sɛ Yesu taa Kristofo a wɔasra wɔn no akyi na ɔrekyerɛ wɔn kwan.—Mateo 28:20.\nƐyɛ hokwan kɛse sɛ yɛbɛboa Kristo nuanom\n17 Yɛhu sɛ ɛyɛ hokwan kɛse sɛ yɛreka asɛmpa no bi de aboa Kristo nuanom. Yɛyi ntoboa, na yɛyɛ adwumaden de sisi Ahenni Asa, Nhyiam Asa, ne Betel adan nso de boa wɔn. Sɛ yɛde nokwaredi tie asafo mu mpanyimfo ne anuanom a “akoa nokwafoɔ ne ɔbadwemma” no apaw wɔn no a, yɛda no adi sɛ yɛpɛ sɛ yɛboa Kristo nuanom.—Mateo 24:45-47; Hebrifoɔ 13:17.\n18 Kristofo a wɔasra wɔn a wɔaka no bɛnya wɔn nsɔano a ɛtwa to nnansa yi ara. Ɛno akyi no, abɔfo no bɛgyaa “asase so mframa nnan no” mu, na ahohiahia kɛse no bɛfi ase. (Adiyisɛm 7:1-3) Yesu bɛfa Kristofo a wɔasra wɔn no akɔ soro ansa na Harmagedon afi ase. (Mateo 13:41-43) Enti sɛ yɛpɛ sɛ wɔbu yɛn sɛ nnwan bere a Yesu aba no a, ɛnnɛ ne bere a ɛsɛ sɛ yɛdi Kristo nuanom a wɔasra wɔn no nokware.\nYɛboa Kristo nuanom wɔ akwan pii so (Hwɛ nkyekyɛm 17)\n^ nky. 6 Sɛ wopɛ mfatoho yi ho nkyerɛkyerɛmu pii a, hwɛ asɛm a wɔato din, “Ebesi Wo Dɛn wɔ Atemmu Agua no Anim?” ne “Daakye Bɛn na Ɛwɔ hɔ ma Nguanten ne Mpapo No?” wɔ October 15, 1995, Ɔwɛn-Aban no mu.\nOnipa Ba no: Yesu. Wɔsan frɛ no “ɔhene” wɔ mfatoho no mu\nKristo nuanom: Kristofo a wɔde honhom kronkron asra wɔn. Mfatoho no mu no, wɔfrɛ wɔn Ɔhene no “nuanom”\nNnwan no: Nnipa a wɔbɛma wɔn daa nkwa wɔ asase so esiane sɛ wɔaboa Kristofo a wɔasra wɔn no nti


ሉቃስ 13 NASV - Luka 13 ASCB\nSakyera Anaasɛ Wu\n1Saa ɛberɛ no ara mu, nnipa bi bɛka kyerɛɛ Yesu sɛ, Pilato akum Galileafoɔ bi a wɔrebɔ afɔdeɛ ama Onyankopɔn, de wɔn mogya fraa afɔrebɔ no. 2Yesu buaa wɔn sɛ, “Mogye di sɛ saa Galileafoɔ no yɛ nnebɔneyɛfoɔ sene wɔn a aka no nyinaa enti na wɔkumm wɔn no? 3Dabi, sɛ mo nso moannu mo ho a, wɔbɛkunkum mo saa ara. 4Anaasɛ mosusu sɛ nnipa dunwɔtwe a Siloa abantenten no bu guu wɔn so, kumm wɔn no yɛ nnebɔneyɛfoɔ sene nnipa a na wɔte Yerusalem no? 5Dabi, mo nso moannu mo ho a, mobɛwuwu saa ara.”\n6Afei, Yesu buu wɔn bɛ yi sɛ, “Ɔbarima bi duaa borɔdɔma wɔ ne turo mu. Ɛda bi ɔkɔɔ turo no mu hɔ sɛ ɔrekɔte ɛso aba no bi nanso wannya bi. 7Ɛno akyi, ɔfrɛɛ turo no sohwɛfoɔ no ka kyerɛɛ no sɛ, ‘Mfeɛ mmiɛnsa ni, ɛberɛ biara a mɛba sɛ merebɛte borɔdɔma no bi no, mennya bi. Adɛn enti na ɛresɛe kwa yi? Twa twene.’\n8“Turo no sohwɛfoɔ no srɛɛ no sɛ, ‘Me wura, ma ɛnsi hɔ afeɛ yi nso na mengugu aseɛ sumina nhwɛ 9sɛ ebia, ɛbɛso aba bi anaa, na sɛ antumi anso a, ɛnneɛ mɛtwa atwene.’ ”\nYesu Sa Yadeɛ Homeda\n10Homeda bi a Yesu rekyerɛkyerɛ wɔ hyiadan mu no, 11na ɔbaa bi wɔ hɔ a honhommɔne mu yadeɛ bi akyere no mfeɛ dunwɔtwe ama ne mu akoa a ɔntumi ntene ne mu koraa. 12Yesu hunuu no no, ɔfrɛɛ no firii nnipa no mu ka kyerɛɛ no sɛ, “Ɔbaa, wo ho nyɛ wo den.” 13Ɔde ne nsa guu ne so, na amonom hɔ ara ɔtumi tenee ne mu. Na ɔbaa no yii Onyankopɔn ayɛ.\n14Hyiadan no so panin a ɔhunuu ɔbaa no ayaresa no de abufuo kaa sɛ, “Nnansia na ɛsɛ sɛ mode yɛ adwuma a saa nna no mu na ɛsɛ sɛ moba ma wɔsa mo yadeɛ, na ɛnyɛ homeda.”\n15Na Awurade buaa no sɛ, “Nyaatwomfoɔ! Mo mu hwan na ɔnsane ne nantwie anaa nʼafunumu na ɔnka no nkɔnom nsuo homeda? 16Adɛn enti na Abraham aseni yi a ɔbonsam afa no dommum mfeɛ dunwɔtwe ni no, ɛnsɛ sɛ mesa no yadeɛ homeda?”\n17Ɔkaa saa no, wɔn a na wɔne nʼadwene nhyia no nyinaa ani wuiɛ. Nnipa no nso a na wɔwɔ hyiadan no mu nyinaa ani gyee nʼanwanwadeɛ ahodoɔ a ɔyɛeɛ no nyinaa ho.\nOnyina Aba Ne Mmɔka Ho Ɛbɛ\n18Afei, Yesu hyɛɛ aseɛ kyerɛkyerɛɛ wɔn Onyankopɔn Ahennie no ho asɛm, na ɔbisaa wɔn sɛ, “Onyankopɔn Ahennie no te sɛn? Na ɛdeɛn na memfa nto ho nkyerɛkyerɛ aseɛ? 19Onyankopɔn Ahennie no te sɛ onyina aba ketewa bi a obi dua wɔ nʼafuo mu na ɛnyini yɛɛ dutan kɛseɛ ma ewiem nnomaa kɔnwono wɔn mpirebuo wɔ so.”\n20Ɔbisaa bio sɛ, “Ɛdeɛn bio na memfa ntoto ho nkyerɛ aseɛ? 21Ɛte sɛ mmɔreka bi a burodotofoɔ de fotɔ mmɔre ma ɛtu.”\nƐpono Teateaa No\n22Ɛberɛ a Yesu rekɔ Yerusalem no, ɔkyerɛkyerɛɛ wɔ nkuro so ne nkuraa ase ansa na ɔreduru hɔ. 23Ne nkyerɛkyerɛ no mu no, obi bisaa no sɛ, “Awurade, nnipa kakra bi na wɔbɛgye wɔn nkwa anaa?”\nƆbuaa no sɛ, 24“Mompere nhyɛne ɛpono teateaa no mu, ɛfiri sɛ, nnipa pii bɛpere sɛ wɔbɛwura mu, nanso wɔrentumi. 25Sɛ ɛba sɛ efiewura no ato ɛpono no mu a, mobɛba abɛgyina akyire abɔ mu, aka sɛ, ‘Owura, yɛsrɛ wo, bue yɛn.’\n“Na ɔno nso abisa mo sɛ, ‘Mofiri he? Mennim mo?’\n26“Na mo nso moaka akyerɛ no sɛ, ‘Yɛne wo too nsa didii na wokyerɛkyerɛɛ wɔ yɛn mmorɔno so.’\n27“Na efiewura no nso bɛbisa mo bio sɛ, ‘Mofiri he? Mennim mo. Momfiri mʼani so nkɔ, mo nnebɔneyɛfoɔ!’\n28“Na sɛ mohunu Abraham, Isak, Yakob ne nkɔmhyɛfoɔ no nyinaa sɛ wɔwɔ Onyankopɔn Ahennie no mu na montumi nkɔ hɔ bi a, mode mo nsa bɛgu mo ti atwa agyaadwoɔ. 29Nnipa firi apueeɛ ne atɔeɛ bɛhyia wɔ Onyankopɔn Ahennie no mu ato nsa adidi. 30Na monkae sɛ akyikafoɔ bi wɔ hɔ a, wɔbɛdi ɛkan, na adikanfoɔ bi nso wɔ hɔ a, wɔbɛka akyi.”\nYesu Twa Yerusalem Ho Agyaadwoɔ\n31Saa ɛberɛ no ara mu Farisifoɔ bi baa Yesu nkyɛn bɛka kyerɛɛ no sɛ, “Firi ha kɔ, ɛfiri sɛ, Herode rehwehwɛ wo akum wo.”\n32Yesu ka kyerɛɛ wɔn sɛ, “Monkɔka nkyerɛ sakraman no sɛ, ‘metu ahonhommɔne, na masa nyarewa ɛnnɛ ne ɔkyena na ne nnansa so no, mɛduru Yerusalem.’ 33Nanso, ɛsɛ sɛ menante ɛnnɛ ne ɔkyena ne nʼadekyeeɛ, na ɛtwa ara na ɛtwa sɛ odiyifoɔ bɛwu wɔ Yerusalem!\n34“Yerusalem, Yerusalem, wo a wokum adiyifoɔ na wosi wɔn a wɔsoma wɔn wo nkyɛn no aboɔ! Mpɛn ahe ni a mepɛɛ sɛ meboaboa wo mma ano sɛ akokɔbaatan boaboa ne mma ano ne ntaban ase, nanso moampene so. 35Na mo afie bɛdane afituo na morenhunu me kɔsi sɛ mobɛka sɛ, ‘Nhyira ne deɛ ɔnam Awurade din mu reba no!’ ”\nASCB : Luka 13